הוועדה לענייני ביקורת המדינה, כנסת 18, פרוטוקול מספר 101, 2010-07-12 11:00

יואל חסון: שלום, בוקר טוב לכולם.

יואל חסון: אני מתכבד לפתוח את ישיבת הוועדה לענייני ביקורת המדינה בנושא דו"ח מבקר המדינה 59ב', בעניין רשות השידור ובנושא מצב רשות השידור כיום.

יואל חסון: אני מתכבד בנוכחותו של ראש הממשלה בדיון של הוועדה לביקורת המדינה.

יואל חסון: אדוני ראש הממשלה, זו הופעתך הראשונה בוועדה לביקורת המדינה ואני מקווה שלא האחרונה.

בנימין נתניהו: מעת לעת שתזמין אותי, אני אשמח לבוא.

יואל חסון: אני מודה לך על השתתפותך, אדוני ראש הממשלה.

יואל חסון: אני חושב שהדיון הזה, בנושא רשות השידור, הוא דיון חשוב.

יואל חסון: הרשות הציבורית, השידור הממלכתי הוא אחד מהאינטרסים המשמעותיים והלאומיים של מדינת ישראל.

יואל חסון: בתוקף היותו של ראש הממשלה גם השר הממונה על רשות השידור, באמת חשבנו לנכון שראוי לבקש ממנו להשתתף וכפי שאמרתי, אני שמח שראש הממשלה משתתף בדיון ובהחלט מעלה את החשיבות של הנושא הזה, השידור הציבורי.

יואל חסון: אנחנו בוועדה לביקורת המדינה טיפלנו בנושא של רשות השידור בעיקר במשבר שחווה השידור הציבורי בחודשים או בשנה האחרונה, אולי אפילו קצת יותר משנה אחרונה והשאלות הנרחבות גם על הנושא של הרפורמה המדוברת, בעלי התפקידים, כל השאלות שבאמת צריך לברר ולוודא ולדעת שאנחנו יכולים לשפר ולהוביל קדימה את העניין של השידור הציבורי.

יואל חסון: דווקא היום אנחנו ככה מדברים, אדוני ראש הממשלה, על הנושא של השידור הציבורי  וגם על ערוץ 1, בסיועו של הערוץ, הערוץ סיים פרויקט גדול מאוד של שידורי המונדיאל וכמו רוב האזרחים, אני חושב שצפו וראו בוודאי אתמול בשידורי הגמר.

יואל חסון: צריך לומר שהשידור הציבורי ואני צריך להגיד גם מילה טובה על העניין הזה, הוכיח שהוא יודע ויכול לקיים טלוויזיה טובה ואני עצמי צפיתי וגם צפו אחרים ומגיע לערוץ 1 ולצוות ולכל מי שהיה מעורב, יישר כוח על שידורי המונדיאל.

יואל חסון: יחד עם זאת ויחד עם הנקודות לחיוב, יש בעיות רבות מאוד, גם בטלוויזיה, גם באפיקים אחרים בשידור הממלכתי ואנחנו רוצים לבוא ולהציג את הדבר הזה קדימה.

יואל חסון: ראש הממשלה קיבל החלטה מרגע למעשה התפטרותו של השר יולי אדלשטיין, כממונה על תיק רשות השידור, הועברו הסמכויות למנכ"ל משרדך, בשלב מסוים, ואחר-כך אתה הפכת עצמך, בתוקף סמכותך, לשר הממונה.

יואל חסון: לכן הייתי מבקש בשלב הראשון את מנכ"ל משרד ראש הממשלה, להציג את המצב כפי שהוא היום.

יואל חסון: בבקשה.

אייל גבאי: תודה רבה.

אייל גבאי: אנחנו עוסקים כאן בעתידו של השידור הציבורי ונשאלת השאלה, קודם כל, על הרלוונטיות שלו, המקום שלו ותפקידו בעידן שבו אנחנו נמצאים.

אייל גבאי: כל מי שמסתכל על מפת התקשורת בישראל ועל שידורי הטלוויזיה בפרט, מבין שזה לא עניין של בחירה, זה עניין של כוח המציאות, שיורד עד לשורש עתידה של מדינת ישראל, לקיומו של שידור ציבורי, איכותי, רלוונטי, שתומך בהוויה הישראלית הציונית.

אייל גבאי: המסר הזה, חשוב שיחלחל לכל שדרות העם.

אייל גבאי: כי כיוון שהטלוויזיה הפכה להיות מקור מידע מרכזי לאזרחי מדינת ישראל ולא רק מידע, אלא מעצבת את התמונה התרבותית שלו, את הראייה שלו, את הנושאים שהוא רואה אל מול פניו, אזי בהיעדר שידור ציבורי, בסופו של דבר אנחנו יכולים לקבל מצב שבו האלמנטים המסחריים, בלי כוונה רעה, אבל בגלל המוכוונות שלהם אל המכנה המשותף הנמוך ביותר והצורך לשדר פלטפורמה, לייצר פלטפורמה לפרסומות, מביאים לרדידות ולמסר שהוא מאוד חד תוכני וכזה שלא תומך באותה הוויה ישראלית.

אייל גבאי: לפיכך, אני חושב שאין חולק על חשיבות השידור הציבורי בישראל, בפרט בעת הנוכחית.

נחמן שי: שראש הממשלה היה אחד מהתומכים הגדולים של הפרטת השידורים.

אייל גבאי: אני כבר ב- 93 כתבתי על העניין הזה.

אייל גבאי: צריך להיות שידור שונה בכל אחד מהערוצים.

אייל גבאי: השידור המסחרי צריך להישען על פרסומות והוא מוכוון לזה והוא לכן יצר תכנים מסוג מסוים, והשידור הציבורי, שממומן על-ידי כסף ציבורי, צריך להיות מוכוון אינטרסים אחרים.

אייל גבאי: הצרכן צריך שתהיה לו את אפשרות הבחירה בכל עת ואת האפשרות לצרוך את כל אחד מאלה.

אייל גבאי: אני לא פוסל את זה שיהיה את זה ויהיה את זה, אני חושב שחופש הבחירה והגיוון זה מרכיב מאוד מאוד רלוונטי בכל המדיניות הכלכלית שלנו ועל אחת כמה וכמה בענייני תוכן.

אייל גבאי: כאשר אנחנו מגיעים לאופן ביצוע השידור הציבורי דהיום, אנחנו מגיעים לשאלה האם האינטרס הזה משורת.

אייל גבאי: והתשובה היא שלא בגלל חוסר רצון או לא בגלל אנשים פחות טובים או לא בגלל חוסר הבנה של הצורך, אלא בגלל המבנה הנוכחי של רשות השידור, הדברים הללו לא מתקיימים.

אייל גבאי: כיוון שאם עיקר המשאבים של השידור הציבורי הולכים לאיבוד למעשה, על מבנה העסקה מיושן, על טכנולוגיה מיושנת, על חוסר רלוונטיות, אזי בסופו של דבר, אותה בחירה שאני מדבר עליה, שצריכה להיות בפני האזרח, היא לא עומדת.

אייל גבאי: היא לא נמצאת, כי אין לרשות השידור את האמצעים להביא את התכנים שהיא צריכה להביא בפני הציבור, כדי שהוא יוכל לשפוט ולבחור.

אייל גבאי: מאז שהתיק התקבל אצל ראש הממשלה, אנחנו עובדים בדיוק בכיוון הזה.

אייל גבאי: המתווה היה ברור עוד לפנינו.

אייל גבאי: הדרך כבר נסללה, עסקו בזה לא פחות שרים לפני כן ומנהלי רשות, אבל היה צריך להוציא את זה מן הכוח אל הפועל.

אייל גבאי: וזה בדיוק היה המסלול.

אייל גבאי: את אותה רפורמה מדוברת שמביאה לפרישת עובדים בהיקף של 40% מעובדי הרשות על פני שנתיים וחצי, את המעבר ממצב של דוגמאטיות ניהולית, חוסר ניוד, חוסר יכולת להציג טכנולוגיות חדשות, מעבר אל גמישות ניהולית, ופינוי משאבים לטובת תוכן.

אייל גבאי: התוכן הזה גם צריך להיות תוכן שרשות השידור תשלוט במאפייניו, אבל גם מעבר מבית הפקה לבית שידור, את התוכן הזה אפשר לרכוש באופן תחרותי מחוץ לרשות, זה גם יעודד את היצירה הישראלית.

אייל גבאי: בהכרח הוא צריך להיות כזה, כמו שאמרתי, שיתמוך בהוויה הישראלית ולמעשה יעביר גם את המסר הישראלי אל אזרחי מדינת ישראל ואל מחוץ לישראל, ואת זה בהחלט אפשר לעשות.

אייל גבאי: בסך-הכל, אותה רפורמה מתקדמת מאוד יפה, הכותרת הזאת של הרפורמה, ההסכם עם ועד העיתונאים, כפי שאתם יודעים, נחתם, ועד הטכנאים נמצא במשא ומתן מתקדם ואנחנו מתקדמים בפני השלמה.

אייל גבאי: יש לנו הבנה עם האוצר לגבי אופן מימון הרפורמה על פני זמן.

אייל גבאי: גם עניין מוסדות הרשות הוא עניין שזוכה להתייחסות, הממשלה אישרה את מינויו של ד"ר אמיר גילת שיתמנה כיושב-ראש הרשות כבר במליאה הנוכחית, שיוכל לצד הנהלת הרשות ולצד הממשלה להוביל את העניין הזה.

אייל גבאי: במקביל תתמנה מליאה חדשה.

אייל גבאי: בנוסף, כדי ליצור בעתיד, וכולנו יודעים שחלק מהבעיה של רשות השידור היתה ואני לא אגיד פוליטיזציה של רשות השידור כי זה לא בהכרח היה כך בשנים האחרונות, אני חושב שכל מי שמעורב ויודע, יודע שזה לא חלחל פנימה.

אייל גבאי: אבל סביב מוסדות הרשות, היה פיאסקו לא קטן.

אייל גבאי: גם החוק היה לא עדכני, גם המוסדות היו מסורבלים.

אייל גבאי: כמי שהיה מנהל רשות החברות הממשלתיות לשעבר, אני יכול להגיד שחברה לא יכולה להתנהל במבנה שהאורגנים של רשות השידור היו בנויים, זה בלתי אפשרי בעליל.

אייל גבאי: החוק נועד לשרת אורגנים יעילים, שיכולים לתפקד, כאלו שיכולים לבצע, כאלו שיכולים לסייע לרשות במילוי תפקידיה ולפקח עליה וגם להסיר כל חשש של זיקה פוליטית, של נגיעה פוליטית, בין הממשלה שבסופו של דבר ואסור לברוח מזה, היא הגורם הציבורי המופקד על רשות השידור, לבין התכנים, העריכה והמסר שמובא על-ידי רשות השידור, כדי ליצור את החיץ הזה.

אייל גבאי: זה המבנה הכולל, לשם אנחנו הולכים.

אייל גבאי: אני מאוד שמח, אני מברך את רשות השידור בסך-הכל, גם על ההישג בעניין שידורי המונדיאל, אבל צריך לזכור, זה הישג שצריך לשמר אותו.

אייל גבאי: הראינו לציבור, רשות השידור הראתה לציבור שיש עוד ערוץ שאפשר  לזפזפ מה שנקרא ל- 011 וצריך לשמור אותם שם.

אייל גבאי: אני שמח שרשות השידור הולכת בקדמת הטכנולוגיה וסייענו בכסף בנקודה הזאת, כיוון שבכל-זאת זה משהו שמזמין את הצופה להיות שם.

נחמן שי: כמה כסף נתת?

אייל גבאי: עשרה מיליון שקלים מיידית, הקדמה, לטובת הסיפור של ה- HD.

יואל חסון: בלי שאלות ביניים, כרגע.

יואל חסון: יש המון שאלות ונתאפק.

אייל גבאי: הרפורמה בסופו של דבר, בסוף הדרך, מדובר על מאות מיליוני שקלים.

אייל גבאי: יהיו להם מקורות, הן מהאגרה, הן ממשרד האוצר, הן ממקורות הרשות וההתייעלות.

יואל חסון: מה לוח-הזמנים?

יואל חסון: למה זה מתעכב עד עכשיו?

אייל גבאי: לא מתעכב.

אייל גבאי: נחתם ההסכם עם ועד העיתונאים, ייחתם ההסכם גם עם ועד הטכנאים.

אייל גבאי: בכל-זאת, אחרי עשרות שנים שלא היו הסכמים שמשנים פני עולם ככה, אז יש פה עוד סעיף ויש שם עוד עניין, והדברים הללו גם דורשים את האורך רוח וחתימה תחת לחץ היא לפעמים לא מניבה את התוצאה הטובה ביותר, ואנחנו רוצים להשאיר כאן משהו שהוא טוב ביותר.

אייל גבאי: אבל בהחלט אתה רואה את העניין, זה נחתם.

אייל גבאי: זה זז בחמישה חודשים הללו, יש חתימה.

אייל גבאי: יש הסכמה על מקורות המימון, באופן עקרוני.

אייל גבאי: הדברים הללו, החקיקה בעניין מוסדות רשות השידור, תובא לכנסת עם התקציב הנוכחי.

אייל גבאי: בסך-הכל, הדברים רצים קדימה ואני חושב שאנחנו בקרוב מאוד נראה על גל ההצלחה האחרון של רשות השידור, אנחנו נראה את זה רץ ומתקדם ומגיע ליעדו.

יואל חסון: בדיון הקודם עלו גם בעיות רבות מאוד שהיו בדו"חות הפנימיים של רשות השידור, גם בהערות של מבקר המדינה.

יואל חסון: בתוך התפישות האלה של הרפורמה, בתוך הדברים האלה, כמה אתם גם מטפלים בליקויים ובדברים שהם ברורים שהוכחו כליקויים, ברשות השידור?

אייל גבאי: זה בהחלט מטופל.

אייל גבאי: חלק מהנושאים מטופלים כבר בהסכמי השכר החדשים, לדוגמה כל עניין רישום השעות הנוספות לא פיקטיביות, אבל שלא מתבצעות וכדומה.

יואל חסון: וירטואליות?

אייל גבאי: וירטואליות.

אייל גבאי: ודבר נוסף, שצריך גם לזכור את הקו הזה, הוא נוגע אלינו, הוא נוגע בכלל: בסופו של דבר, מי שנכון שיפקח על רשות השידור, זו המליאה.

אייל גבאי: אנחנו מאוד מאוד נזהרים בעניין הזה מהמעבר הקל בין משרד ממשלתי שמנהל את רשות השידור, לבין מליאה שמפקחת והנהלה שמנהלת.

אייל גבאי: יש דברים שאנחנו צריכים לדרוש את ביצועם, אנחנו לא צריכים לקבוע אותם או לא צריכים לנהל את המשא ומתן לגביהם.

יואל חסון: מנכ"ל רשות השידור, אתה רוצה להתייחס?

יואל חסון: גם בהמשך לדיון הקודם, וגם תן לנו עדכון איך זה נראה מהצד שלכם, ההתדיינות על הרפורמה, על היציאה לדרך בעניין הזה, סיכומים.

יואל חסון: איך זה נראה מהצד שלך?

מוטי שקלאר: מנכ"ל משרד ראש הממשלה אני חושב היטיב לבטא את כל מה שרציתי לומר.

מוטי שקלאר: אני רק אוסיף מעט.

מוטי שקלאר: שידורי המונדיאל שיקפו את היכולות האמיתיות של רשות השידור כאשר נותנים לעבוד ויש אתגרים ויש תקציב.

מוטי שקלאר: אני מניח שאם יהיה תקציב לתוכן בעקבות הרפורמה, אתם תראו דברים נוספים ומשמעותיים.

מוטי שקלאר: אבל עם כל סיפור המונדיאל, אני כן רוצה לומר שבשנים האחרונות רשות השידור, ערוץ 1 והרדיו, מתאפיינים כגורם שידורי שמהווה אלטרנטיבה לכל הערוצים המסחריים ואני אגיד את זה במשפט אחד – השפה הטלוויזיונית היום בקרב הערוצים היא שפה בידורית.

מוטי שקלאר: השפה של ערוץ 1 ותחנות הרדיו זו שפה שמנסה לדבר בשפה של משמעות.

מוטי שקלאר: נשמע אולי מינוחים גבוהים, אם היה זמן הייתי פורט את אופי השידורים, אופי התוכניות והתוכניות הספציפיות ופירוט של כמעט כל תוכנית, מדי יום, במשאב המוגבל שיש לנו בכל מה שנוגע לטלוויזיה.

מוטי שקלאר: אתם רואים תכנים בעלי ערך שמדינת ישראל בלעדיהם נמצאת חסרה, מהתייחסות לשאלות חברתיות ובכך אנחנו מתאפיינים מול הערוצים המסחריים.

מוטי שקלאר: מי שפותח את מבט רואה סוגיות חברתיות, שלא נמצאות באף ערוץ ואם אנחנו עוסקים בתרבות, אתם תראו דרמות שעוסקות בספרות ישראלית ואם תתעסקו בתחום הדוקו, הדוקו לא התעסק בטלנטים או בסלב כזה או אחר, אלא התעסק בשאלות מהותיות שמאפיינות ומעסיקות את החברה הישראלית, מסדרה על המילואים ומסדרה על גלי צה"ל, כבעיה חברתית או לא בעיה חברתית, כן אליטות, לא אליטות, וכן הלאה, אני לא רוצה כרגע לפרט יותר מדי.

מוטי שקלאר: ומביטוי לדופק הישראלי שבא לידי ביטוי בעיני גם בדופק היהודי.

מוטי שקלאר: כלומר, ערוץ 1 זה הערוץ היחידי, וגם הרדיו, מי שפותח את הרדיו ביום שישי או בחגים, ומי שפותח את הטלוויזיה בחגים, מרגיש שיש דופק אחר.

מוטי שקלאר: ובלעדי זה, אנחנו נמצאים בעולם שרירותי שחוזר על עצמו.

יואל חסון: אין צורך לקבל פה עכשיו פרסומת לערוץ 1, שזה בסדר.

מוטי שקלאר: המהות זה התוכן, בסופו של דבר.

יואל חסון: מאה אחוז, אבל אנחנו לא נכנסים לתוכן, אנחנו בטח לא משפיעים על התוכן ולא רוצים להשפיע על התוכן.

יואל חסון: אני שואל שאלה אחרת: בדיון הקודם,

גאלב מג'אדלה: איך זה בא לידי ביטוי על ה- 20% מאוכלוסיית המדינה שהיא לא יהודית?

יואל חסון: בתורך, תקבל אפשרות לשאול.

יואל חסון: בדיון הקודם היה פה דיון מאוד משמעותי לגבי ההתייחסות לליקויים רבים ביותר שבאו לידי ביטוי בדו"חות ביקורת פנימיים, עם טענות קשות מאוד.

יואל חסון: מה נעשה מאז הדיון?

יואל חסון: עברו מספר חודשים, מה מבחינתך כמנכ"ל, עשית מאז?

מוטי שקלאר: אם אתה מתייחס לדו"ח הספציפי, אני מוכן לעבור סעיף-סעיף ולהגיד מה עשינו.

אופיר אקוניס: את התשובה לשאלתך צריך לענות לנציג מבקר המדינה.

יואל חסון: לא, הוא לא מדבר על הדו"ח הזה, הוא מדבר על הדו"חות הפנימיים, אני יודע על מה אני מדבר.

אופיר אקוניס: בעקבות הביקורת הפנימית?

יואל חסון: הפנימית.

אופיר אקוניס: זה דבר אחר.

מוטי שקלאר: אנחנו, יש לנו ועדה של תיקון ליקויים שיחד עם מבקרת הפנים קיבלנו את כל הביקורות של מבקר המדינה ואת רובם לפחות, ממה שדובר אז, אנחנו תיקנו, בחלקם בשלבי תיקון.

מוטי שקלאר: אני אומר שוב, אבל אמר את זה מנכ"ל משרד ראש הממשלה ואם רוצים, אני יכול להיכנס לרזולוציה.

מוטי שקלאר: התיקון האמיתי יהיה בסופו של דבר באמצעות הרפורמה שהיא לפתחנו.

מוטי שקלאר: כי ברגע שהרפורמה קורמת עור וגידים, ונגמר, כל הסכמי העבודה שעל דעת כולם הביאו לחלק מהבעיות או לרוב הבעיות שיש ברשות השידור ויגידו אנשים זה בעיות שכבר קיימות במשך 20 שנה, במהלך ה- 20 שנה האחרונות, כל הסכמי העבודה נעלמים, נמחקים לחלוטין, לא שרירים ולא קיימים ואנחנו מייצרים מבנה שכר חדש, הסכמי עבודה חדשים, גמישות ניהולית, שעון נוכחות על כל המשתמע מכך, מה שלא מאפשר לבדוק באופן אמיתי את ההלימה בין העבודה לבין השכר.

מוטי שקלאר: אלה הדברים שנמצאים לפתחנו.

מוטי שקלאר: מירב המאמץ הוא לקדם את הרפורמה ואם יושב-הראש יירצה, אני אפרט יותר.

מוטי שקלאר: לגבי הליקויים שעלו, קיבלנו את כל הביקורת הפנימית.

מוטי שקלאר: אנחנו כאמור מתקנים, חלק גדול תיקנו ואנחנו ממשיכים לעבוד על הדברים.

יואל חסון: בסדר גמור.

יואל חסון: מכיוון שזה באמת דיון יותר ברמה של מדיניות ודיווח של הוועדה, אני רוצה יותר לתת זמן פה לחברי הכנסת, כדי שגם ראש הממשלה יוכל להתייחס להערותיהם ולשאלותיהם וגם לשאלות שלי שיהיו בהמשך, לקראת סוף הדיון.

יואל חסון: חבר הכנסת הראשון שנרשם, חבר הכנסת אקוניס, בבקשה.

אופיר אקוניס: תודה, אדוני היושב-ראש.

אופיר אקוניס: אני חושב שהדיונים על רשות השידור הם דיונים חשובים ואני חושב שכבר הגענו למסקנה בבית הזה, ראש הממשלה, שחשיבות השידור הציבורי, אין עליו מחלוקת, בכנסת.

אופיר אקוניס: אני חושב שגם בתוך הממשלה, חשוב שבמדינה דמוקרטית וליבראלית יהיה שידור ציבורי חזק, יציב, נקי, איתן, לצד השידור המסחרי, שהוא שידור חשוב כשלעצמו.

אופיר אקוניס: אנחנו במליאת ועדת הכלכלה של הכנסת, קיימנו עשרות, עשרות דיונים, כדי לחזק את השידור הציבורי.

אופיר אקוניס: מנכ"ל רשות השידור יודע את זה, יודעים את זה חברי הכנסת.

אופיר אקוניס: הצבענו כאן על דברים, אדוני ראש הממשלה, שאני פחות אוהב אותם, כמו למשל להקפיא את המתווה של הפחתת האגרה, שאני חושב שהוא מתווה נכון, שאתה התווית אותו כשר אוצר, הוא מתווה נכון מאוד, אבל כדי להציל את הגרף הייתי אומר של ההכנסות המידלדלות והגירעון העצום של רשות השידור, בלמנו את זה לשנתיים וכל זה כדי להציל את השירות הציבורי, את השידור הציבורי ואני חושב שהיו עוד החלטות נוספות, עוד בזמנו, של השר יולי אדלשטיין שעשינו באמת כדי להציל את השידור הציבורי.

אופיר אקוניס: אני כבר אומר, אני אומר למנכ"ל משרד ראש הממשלה, אני לא יודע מה אתם מציעים לגבי חוק ההסדרים.

אופיר אקוניס: אני חושב שהרפורמה ברשות השידור צריכה להידון בצורה נפרדת ולא כחלק מחוק ההסדרים ואני אומר גם מדוע.

אופיר אקוניס: אני בתפישתי, כנבחר ציבור, אדוני ראש הממשלה, וגם יושב-ראש הוועדה, אני קודם כל מעריך מאוד שופטים, אני חושב שיש שופטים בירושלים וגם במקומות אחרים, אבל הם לא יכולים לעמוד בראש ועדה ציבורית שתנהל את רשות השידור.

אופיר אקוניס: זה חוק שהציעה הממשלה הקודמת, החוק הזה עדיין, לשמחתי אגב, לא בא לרציפות ובצדק.

אופיר אקוניס: עם כל הכבוד באמת למערכת המשפט, כבודה במקומה מונח, הוא צריך להיות במערכת המשפט ולא כחלק מהשיח הציבורי שלנו ובוודאי לא יעמוד שופט כראש המערכת הזאת שנקראת רשות השידור.

אופיר אקוניס: אדוני, אנחנו קיימנו פה, ויושב-ראש הוועדה הזכיר זאת, ב- 15 בפברואר, בחדר הזה, דיון מרתק שזה הפרוטוקול שלו, שהוא לא קצר, שנוגע לדו"ח הביקורת הפנימית ברשות השידור.

אופיר אקוניס: אני רוצה שכולם כאן יבינו שיש שני דברים, יש דו"חות מבקר המדינה, אדוני היושב-ראש, שטופלו בנפרד, ויש דו"ח של הביקורת הפנימית ברשות השידור, שהעלה ממצאים חמורים מאוד על התנהלות רשות השידור במגוון רחב של נושאים שקיימנו פה.

אופיר אקוניס: המנכ"ל היה פה, מר שקד היה פה, היו כאן נציגים, המבקרת הפנימית אם אינני טועה, של רשות השידור, היתה פה, ולכן יושב-ראש הישיבה, אני חושב שאת השאלה הזאת לא צריך להפנות למנכ"ל רשות השידור ולא לראש הממשלה ולא למנכ"ל משרדו.

אופיר אקוניס: ראש הממשלה הוא האקזקוטיבה, הוא הממשלה.

אופיר אקוניס: אבל אנחנו, הרשות המחוקקת, בהמלצת ועדת הכלכלה והוועדה לביקורת המדינה, ביקשה ממבקר המדינה לבדוק את דו"ח הביקורת הפנימית של רשות השידור.

אופיר אקוניס: זה דבר שלא קשור לממשלה, הוא לא קשור לגורם פוליטי כלשהו, לא קשור לראש הממשלה, הוא לא קשור.

אופיר אקוניס: לכן, אדוני היושב-ראש, אני מפנה.

אופיר אקוניס: אני חשבתי שמבקר המדינה יהיה בישיבה הזאת, אני מבין שהוא לא נמצא כאן והוא שלח נציג.

יואל חסון: הוא לא בארץ.

אופיר אקוניס: נציגו ייתן לנו תשובה.

אופיר אקוניס: כי אני חושב שלפני רפורמה, ראש הממשלה, ולפני כל החלטה שאתם, שהממשלה מקבלת ותקבלו את גיבוי הכנסת, אם כמובן תהיינה החלטות נכונות, אנחנו חייבים לדעת, יושב-ראש הוועדה, מה בעצם עלה בגורל דו"ח הביקורת הפנימית.

אופיר אקוניס: המנכ"ל ציין כאן שכמה מהתיקונים כבר תוקנו, אני שמח לשמוע.

אופיר אקוניס: אבל אנחנו לא מוסמכים להחליט, אדוני המנכ"ל, האם הליקויים תוקנו, אלא רק מבקר המדינה, ובזה לטעמי הוא צריך לעסוק.

אופיר אקוניס: אדוני, רק דבר אחד, או בעצם שני דברים נוספים, ציין המנכ"ל  ואני רוצה לשאול אותו, באמת, האם הדיווח בעיתונות שהרפורמה בשידור הציבורי שאני חושב שהיא מאוד מאוד חשובה ואם הממשלה הזאת תעשה אותה,  היא תעשה דבר גדול, שממשלות רבות לא עשו.

אופיר אקוניס: אתה יודע כמה דו"חות ביקורת יש כבר, כמה רפורמות יש מדו"חות צוקרמן ודו"חות ליבני, אולי אפילו חבר הכנסת שי הגיש את הדו"ח שלו, יש עשרות דו"חות, לצערנו רפורמות לא קרו.

בנימין נתניהו: חבר הכנסת אקוניס, אני לא רוצה לפגוע, חלילה, במוסד הביקורת.

בנימין נתניהו: רוב הרפורמות שהנהגנו בשנים האחרונות, זאת אומרת בתחילת שנות ה- 2000, רוב הרפורמות לא הופיעו פעם אחת, אפילו פעם אחת, בדו"ח של ביקורת.

בנימין נתניהו: הם שינו את פני הכלכלה הישראלית ואת פניה של ישראל.

בנימין נתניהו: הביקורת מתייחסת לסוג מסוים של דברים, אבל היא לא מתייחסת, היא לא פותרת לך את האופציות השונות.

בנימין נתניהו: היא לא קובעת את העולם.

בנימין נתניהו: היא קובעת חלק מהם.

בנימין נתניהו: היא שמה קשית או אפילו כמה קשים על דבר מסוים, אבל היא לא רואה את התמונה הכוללת.

בנימין נתניהו: הרפורמה בודקת ליקויים בדבר קיים, היא לא אומרת מה יכול להיות קיים, אחרת לגמרי.

בנימין נתניהו: רוב הרפורמות שביצענו, וביצענו בערך 40 רפורמות מרכזיות בכלכלת ישראל, לא הופיעו כמעט בשום דו"ח של שום מוסד ממשלתי, של שום משרד פרלמנטארי.

בנימין נתניהו: כמעט אף אחד.

בנימין נתניהו: לתשומת לבך.

אופיר אקוניס: אבל, אני חושב, אם יורשה לי, בעדינות, בעדינות, אני חושב שהם היום, אחרי הדרמות והמאבקים שהיו, אתה מדבר על שנים קודמות שהן בעיקר זוכות להערכת הציבור ואם היו נבדקות על-ידי גורמים מבקרים, הם היו זוכים לתשבחות גדולות.

אופיר אקוניס: אתה יודע שיצא לי לסייע לך בחלק מהם ועשית באמת דברים אדירים ובאמת הציבור יודע היום ומבין, וגם מבקר המדינה אם יבדוק חלק מהרפורמות הללו.

אופיר אקוניס: אני חושב שהן זוכות להערכה ציבורית.

אופיר אקוניס: חברת הכנסת זוארץ, אני חושב שגם בקרב הציבור שלך, אולי אפילו בעיקר בקרב הציבור שלך, יש הערכה אדירה למה שעשה שר האוצר נתניהו וזה בא לידי ביטוי.

יואל חסון: אופי אקוניס, פעם דובר, תמיד דובר, תנו לו להמשיך, ואני אומר זאת כמחמאה.

אופיר אקוניס: אדוני היושב-ראש, חברת הכנסת ברקוביץ' וחבר הכנסת אורבך ואחרים, כולם תומכים.

אופיר אקוניס: היינו פה, אני לא אומר את דבריי בעלמא.

אופיר אקוניס: היינו פה, תמכנו בשידור ציבורי חזק.

אופיר אקוניס: אנחנו רוצים לחזק אותו עוד יותר, הוא צריך לתת משקל נגד לשידור המסחרי שהוא חשוב.

אופיר אקוניס: אתה הערת על דבריו של מנכ"ל ראש הממשלה, הוא חשוב, הם צריכים לבוא ביחד.

אופיר אקוניס: אבל כדי לקיים אותו כשידור טוב, אם היה דו"ח, אדוני ראש הממשלה, ביקורת פנימית של רשות שהועבר למבקר המדינה, אני חושב שלפני שהוא חשוב, הוא דו"ח מעניין ומרתק שהתקיים בו דיון ציבורי, אני חושב שחייבים לקיים אותו ולכן אני מבקש ממוסד הביקורת לבדוק מה קורה.

אופיר אקוניס: נקודה אחת אחרונה שאני רוצה לבקש אולי מראש הממשלה וממנכ"ל משרדו.

אופיר אקוניס: הצעת חוק פרטית שלי לסגירת ערוץ 33, אני חושב שאם אנחנו נתגייס ביחד, כולם, הממשלה והכנסת וגורמים בשידור הציבורי להפוך אותו, אולי לא לסגור אותו, למרות הכסף הרב שהוא מבזבז במצבו הנוכחי.

אופיר אקוניס: ערוץ 33 במצבו הנוכחי הוא משקולת כלכלית על רשות השידור.

אופיר אקוניס: אבל אם נהפוך אותו כולנו ביחד כאן, לערוץ הסברה ישראלי, ערוץ הסברה ישראלי במגוון שפות, זה יכול להיות פיתרון שישראל מוכרחה לקיים ובדבר הזה אנחנו צריכים לעשות עבודה משותפת.

אופיר אקוניס: אני מודה לך, אדוני היושב-ראש.

יואל חסון: תודה רבה.

יואל חסון: מהות הדיון כאן היא בעיקר, גם לאור העובדה, גם לעניין הרפורמה וגם לאור העובדה שגם הממשלה הקודמת, ואתה הכרת את החוק הזה, הגישה וקידמה עד קריאה ראשונה, עד שהכנסת התפזרה, את חוק רשות השידור שבאה למעשה ליצור הפרדה וליצור באמת לתת סוף סוף עצמאות לשידור הממלכתי ולנתק גם את הפוליטיזציה שהיתה עד היום, נכון, היתה פחות בשנים האחרונות, אבל היתה הרבה יותר בעבר, ואחת ולתמיד לנתק אותה.

יואל חסון: ומי שבאמת יזם הצעת חוק, הממשלה יזמה את זה, הממשלה שלך, אתה אולי בהמשך תסביר למה לא, לא קידמה את החוק הזה ולא הביאה לניתוק הפוליטיזציה מרשות השידור וחבר הכנסת נחמן שי הביא רק לפני שבועיים את החוק הזה ואני אתן לו להתייחס ולהעיר ואולי אתה תתייחס בהמשך, למה הממשלה לא תמכה בחוק הזה, ליצור את ההפרדה של הפוליטיזציה או של הפוליטיקה מהשידור.

יואל חסון: נחמן שי.

נחמן שי: תודה רבה.

נחמן שי: אדוני היושב-ראש, אדוני ראש הממשלה וחברים.

נחמן שי: קודם כל, יש משהו הזוי, אני מוכרח לציין, בסיטואציה שנגזר עליך לבלות במחיצתנו שעתיים עכשיו ולשמוע על רשות השידור.

נחמן שי: הייתי מעדיף שתשב בוועדת חוקה, חוק ומשפט הבוקר, כשדוד רותם הביא הצעת חוק שהיא הרסנית ליחסי ישראל ארצות-הברית.

נחמן שי: אני חושב שהתאהבתם ברשות השידור, גם אני אהבתי אותה שנים ארוכות, זה בסדר, זה אהבה שלא ניתקים ממנה.

נחמן שי: אבל זה באמת נראה לי, מבחינת הפרופורציות, דבר שונה לחלוטין.

נחמן שי: אז על דוד רותם והחוק שלו, אני מציע שתקדיש לזה כמה דקות, הוא מאוד מאוד חשוב ושימת לבך לעניין הזה.

נחמן שי: אבל נידונת להיות אתנו פה, אז נדבר על רשות השידור עכשיו.

נחמן שי: הנושא הוא לא, למיטב ידיעתי, האם צריך שידור ציבורי או לא צריך שידור ציבורי.

נחמן שי: אני יודע שגם בשנים שתמכת ועודדת את ההפרטה של השידור בישראל, לא פסלת שידור ציבורי ויש הסכמה מלאה בחדר הזה.

נחמן שי: זה לא פוטר אותנו לטפל בדו"חות ביקורת על רשות השידור, גם הדו"חות הפנימיים וגם הדו"חות החיצוניים.

נחמן שי: הדבר נעשה כך, הדבר נעשה אחרת, יש פגמים בניהול רשות השידור, זה לא הערה למנכ"ל, זה דברים שנגררים כבר הרבה שנים, בסיסיים, שחייבים לתקן אותם וזה ברור ומובן מאליו וכדאי לזכור את זה.

נחמן שי: אז זה עוד הקשר אחד.

נחמן שי: אמנם זו ועדת ביקורת המדינה, אבל הפגמים האלה מלווים אותנו הרבה שנים וחייבים להסיר אותם.

נחמן שי: הרפורמה, לא בטוח שהיא תעשה את זה.

נחמן שי: עכשיו אני רוצה לדבר על הניסיון שאנחנו עשינו להוביל מחדש הצעת חוק שכבר אושרה בעבר על-ידי הכנסת, שעברה כבר לחקיקה ואפשר להמשיך בה, והיא מדברת על ניתוק רשות השידור מהפוליטיזציה.

נחמן שי: כי בעצם, בנוכחות שלך ושל מנכ"ל משרדך ושל חברים אחרים במשרד ראש הממשלה, אנחנו אומרים שרשות השידור חזרה לאמצע שנות ה- 60, תקופה שאני לא בטוח שמישהו במיוחד מתגעגע אליה, שבה רשות השידור היתה בן טיפוחיו של ראש הממשלה ומשרד ראש הממשלה וכך בא חוק רשות השידור לאוויר העולם וניתק את רשות השידור מאותה השפעה, מאותו לחץ ומאותה מציאות יום-יומית שבה ראש הממשלה היה מכתיב לרשות השידור מה לשדר.

נחמן שי: ועכשיו, כשאני פוקח את עיני, עוצם ופוקח, אני מוצא את עצמי מחדש באותו יום, הנה שוב ראש הממשלה נמצא בענייני רשות השידור.

נחמן שי: אז באה הצעת חוק טובה, נכונה, במקרה עברה לידי ממשלה אחרת, זה לא משנה.

נחמן שי: זה לא משנה את הצעת החוק הזו, שאמרה – בואו נשים איזה שהוא מחסום בין רשות השידור לבין הדרג הפוליטי.

נחמן שי: היא טובה.

נחמן שי: כמובן בחקיקה היא תעבור שינויים, היא טובה.

נחמן שי: העלינו אותה, קיבלנו 52 חברי כנסת שתמכו בה, כולל יושב-ראש הכנסת.

נחמן שי: באמת, זה קבוצה לא קטנה.

נחמן שי: הבאנו את זה לוועדת שרים לחקיקה, הפילה את זה.

נחמן שי: אינני מבין למה.

נחמן שי: לפעמים אני חושב שאני מבין, אבל כאן כנראה לא.

נחמן שי: אחר-כך העלינו את זה למליאת הכנסת, אותם אנשים, באופן מפתיע, שחתמו על הצעת החוק הזו, הצביעו נגדה.

נחמן שי: גם כן, כנראה בקרקס, הכל אפשרי.

נחמן שי: הצעת החוק הזאת היא טובה.

נחמן שי: אני גם יודע שבסוף תביאו אותה, אני חושב שאייל מתכנן להביא אותה, בסופו של דבר, אבל אולי הוא רוצה להביא אותה ולא מישהו אחר.

נחמן שי: אני מוותר על הבעלות עליה, היא גם לא שלי, היא של הדור הקודם, של איתן כבל, בוז'י הרצוג ואחרים.

נחמן שי: היא טובה, לקדם אותה, פשוט לקדם אותה ולהוציא לפועל.

נחמן שי: אם באמת דבריכם נכונים, אין לי סיבה לא להאמין, אתם אנשים ישרים, תקדמו אותה.

נחמן שי: תקדמו אותה עכשיו, לא צריך לחכות לחוק ההסדרים ולהביא אותה לחוק ההסדרים וכן הלאה.

נחמן שי: תעשו את זה עכשיו, זה קיים, זה עומד, יש על זה הסכמה בכנסת, אפשר לגלגל את זה הלאה, אין סיבה שלא.

נחמן שי: עד אז, ולכשזה יצא לפועל, אני מבקש מכם בצורה שאי-אפשר להגזים בחשיבותה, לנתק את עצמכם ממעורבות בתכני השידור ברשות השידור.

בנימין נתניהו: אני אשיב על זה.

בנימין נתניהו: כולנו יודעים בדיוק מה התרחש קודם לכן ומה אינו מתרחש עכשיו.

בנימין נתניהו: ומוטי שקלאר לא קיבל ממני טלפון, פעם אחת, לא עקיף גם.

בנימין נתניהו: שום דבר, כלום.

בנימין נתניהו: אז כולם יודעים, עזוב, כולם יודעים.

בנימין נתניהו: אין פה אחד שלא יודע.

בנימין נתניהו: גם אתה יודע ואני מעריך אותך כאדם ישר, עבדתי אתך.

יואל חסון: אדוני, ראש הממשלה, כולנו יודעים, אני חייב להגיד, ירון דקל שהוא שדר ופרשן בכיר, אמר בפירוש שה- Line up של הרדיו ושל הטלוויזיה מאושר על-ידי משרד ראש הממשלה.

אופיר אקוניס: הוא כבר הודיע שהוא חוזר בו, הוא אמר שלא לזה הוא התכוון.

אופיר אקוניס: באמת, להביא את הדברים בצורה מעוותת?

אופיר אקוניס: הוא אמר שהיו שמחים אילו.

אופיר אקוניס: הוא מתכוון לממשלה הקודמת.

בנימין נתניהו: אני חושב שהדבר הזה ראוי, להזמין אותו לוועדת הביקורת.

אופיר אקוניס: תזמינו את מר דקל שיסביר פה את דבריו.

יואל חסון: הערה לחבר הכנסת שאמה.

כרמל שאמה-הכהן: כן, הערה, פשוט לשאלה של נחמן שי ולדברים שנאמרו כאן.

כרמל שאמה-הכהן: אם אינני טועה, דו"ח הביקורת הפנימית של רשות השידור, שעסקנו כאן במסגרת ועדת הכלכלה, מדבר על העדפה פוליטית של מרואיינים, לא מאוזנת, דווקא לכיוון השני.

כרמל שאמה-הכהן: אם אינני טועה, הוא עשה בדיקה אמפירית.

יואל חסון: אנחנו בעד לנתק את הפוליטיקה בכלל.

כרמל שאמה-הכהן: לא, נחמן שי, אם יש העדפה ברשות השידור, היא לא לטובתנו, בוא נגיד כך.

יואל חסון: שלא תהיה העדפה כלל.

כרמל שאמה-הכהן: אבל בטח לא להפנות את השאלות אלינו.

אורית זוארץ: אופיר, אתם כל היום מתעסקים עם הסוגיה הזאת.

נחמן שי: אני לא יודע למה זה הקפיץ כל-כך הרבה אנשים בחדר, לפעמים זה מדבר בעד עצמו.

נחמן שי: אני אומר עוד פעם, אתם רוצים לעזור ארגונית, רוצה המנכ"ל להתחשב במצוקתה של רשות השידור, לתת לה עשרה מיליון שקל, אני לא יודע איך, באיזה סעיף תקציבי זה מופיע, גם על זה אני לא מוחה.

נחמן שי: אני חושב שזה מעוות, אבל מילא, שיהיה, כי רשות השידור זקוקה בכל מקרה למשאבים כספיים, בסדר.

נחמן שי: תתרחקו מהתכנים, אל תתערבו, אל תשפיעו ולא צריך לעשות את זה ישירות, אדוני ראש הממשלה, יש אנשים שיודעים לעשות את זה.

נחמן שי: רשות השידור היא רכוש הציבור, היא רכוש הציבור והיא צריכה להישאר כזו.

בנימין נתניהו: אל תטיף לי.

בנימין נתניהו: אתה יודע מה יש היום ואתה יודע מה היה קודם לכן.

בנימין נתניהו: כולכם יודעים.

בנימין נתניהו: בוא, נישאר על מישור האמת, איך קוראים לזה?

בנימין נתניהו: המידתיות הראויה, ואתה יודע שמה שאני אומר זה אמת.

נחמן שי: אני הייתי במקומות שונים וקיבלתי טלפונים שונים, אז הפוטנציאל קיים.

נחמן שי: אם אתה אומר פה שלא מתבצע, אני מקבל את זה כהצהרה ממך ואני מקווה שזו תהיה הנחיה לכל אורך הדרך.

נחמן שי: רשות השידור ממשיכה לשדר באופן עצמאי, על-פי מיטב שיקול הדעת של העורכים והמנהלים שלה.

נחמן שי: ככה זה צריך להיות וככה זה היה.

נחמן שי: לסיכום, אני רוצה לומר עוד מילה אחת, אדוני ראש הממשלה, כי אופיר, חבר הכנסת אקוניס, הזכיר משהו בתחום השידור בערבית בערוץ 33.

נחמן שי: לערוץ 33 יש ייעוד שאותו קבעה הממשלה באמצע שנות ה- 90 ואומר שהערוץ הזה יהיה ערוץ שישדר לעולם הערבי.

נחמן שי: הוא לא עומד בייעוד שלו.

נחמן שי: הוא צריך לעמוד בייעוד שלו.

נחמן שי: אני מוכן יחד עם אופיר גם לקדם חקיקה בנושא הזה.

נחמן שי: הוא צריך.

נחמן שי: הוא לא צריך להיות ערוץ הסברה, אני מציע שלא נזכיר בכלל בהקשר הזה את המילה הסברה, כי זאת נשיקת מוות בשבילו.

נחמן שי: יחד עם זאת, יש לו ייעוד, הממשלה התוותה אותו, הוא צריך לממן את זה מאגרה או ממקורות אחרים, יש צורך דחוף בערוץ שידור מהסוג הזה.

נחמן שי: יש לי עוד הצעה ולא נעלה אותה פה.

נחמן שי: לכן, אם בכוחכם להזיז דברים ברשות השידור היום, אני חושב שכן, לפחות בצד, עוד פעם, הארגוני, תעשו את זה לטובת השידור הזה, מפני שזה צורך לאומי ממלכתי.

נחמן שי: תודה רבה.

יואל חסון: תודה רבה, אני מודה לך.

יואל חסון: חבר הכנסת שלמה מולה, בבקשה.

שלמה מולה: אדוני היושב-ראש, אדוני ראש הממשלה.

שלמה מולה: האמת היא, אני דווקא רוצה לפנות אליך, להצטרף לבקשתו של נחמן שי.

שלמה מולה: לא יכול להיות שבארצות-הברית, שאתה מגיע, מקום מוכר לך, תיפגש עם היהודים, תבקש מהם שיסייעו גם לך, אני חושב שיסייעו למדינת ישראל, בד בבד אתה מגיע לכאן אחרי מספר ימים, יעבור חוק שפוגע פשוט פוגע אנושות ביחסינו עם הקונסרבטיביים והרפורמים.

שלמה מולה: אני חושב שזה מה שנאמר, יותר חמור ממה שיושב-ראש ועדת חוקה חוק ומשפט ואמר, שזה לא מעניין אותו הרפורמים והקונסרבטיבים.

שלמה מולה: לא יכול להיות שיושב-ראש הסוכנות היהודית, בשליחותו מטעמך, ישתדל ויתאמץ ויבקש אפילו לדחות את הדיון.

שלמה מולה: לא יכול להיות שהוא לא יתחשב בזה.

שלמה מולה: אני מבקש ממך, אני חושב שהרבה חברים יצטרפו, לבקש ממך, אני מבין שיש כוונה להעלות לקריאה ראשונה היום או מחר או ביום רביעי, לא יעלה על הדעת שכך זה יהיה.

שלמה מולה: עכשיו לעצם הדיון שבו אנחנו נמצאים, אני חושב שרשות השידור הציבורית זה דבר חשוב, לא צריך להכביר במילים.

שלמה מולה: אבל אני חושב שראש הממשלה, אתה בעצמך לא יכול להיות ממונה על רשות השידור, אני חושב.

שלמה מולה: ראוי היה, אפילו למען הספק, הסרת ספק, שיש לך שרים בלי תיק, שאין להם משרד, זה לא משרד ביטחון וזה לא מה שמדאיג אותם, יכלו לנהל את רשות השידור או להיות ממונים על רשות השידור.

שלמה מולה: אני חושב, אפילו השעתיים האלה שאתה מגיע לכאן יש לך דברים הרבה יותר חשובים מאשר לבוא לכאן.

שלמה מולה: לכן, כל החשש בעצם, שיש פה, עלול להיות, פוליטיזציה של לשכת ראש הממשלה על רשות השידור והשידור הציבורי וזו בעצם השאלה.

שלמה מולה: מה שמקפיץ את רוב האנשים, למה בעצם לשכת ראש הממשלה, ראש הממשלה צריך להיות ממונה על רשות השידור, זאת השאלה.

שלמה מולה: אנחנו היינו רוצים לשאול אותך באמת מה השיקולים, לכך שאתה ממונה על רשות השידור.

שלמה מולה: לגבי דברים אחרים, הפרשנויות או ה- Line up שמגיעים או מועברים, נאמר אבל אם אתה אמרת שזה לא היה ולא נברא, אנחנו נקבל את זה, אבל שוב, גם הפרשנות וה- Line up שמגיעים ללשכת ראש הממשלה, נובע מכך שאדוני ראש הממשלה, אתה ממונה על רשות השידור.

שלמה מולה: זה בדיוק הבעיה.

שלמה מולה: הדבר הנוסף שאני רוצה לדבר עליו, אדוני ראש הממשלה, העניין הזה של ערוץ 33.

שלמה מולה: אני דווקא לא מסכים לא עם אופיר אקוניס, לא עם ידידי הטוב נחמן שי.

שלמה מולה: יש שם אפילו פעם בשבוע חצי שעה שידור באמהרית.

שלמה מולה: זה מה שאתם רוצים לקחת?

שלמה מולה: אפילו את זה לקחת?

שלמה מולה: גם את זה, מנכ"ל רשות השידור, עשה טובה שהוא נתן איזה שהיא אפשרות באמת שיוצאי אתיופיה יוכלו ליהנות דרך ערוץ 33.

שלמה מולה: הכוונה בעצם לפגוע בערוץ 33 היא לא כוונה, צריך אולי להתאים את התכנים, אולי לסייע, לבוא ולהגיד שלא יהיה, מה אתם רוצים לפגוע ב- 20% מערביי ישראל?

שלמה מולה: מה, אתם רוצים שלא יהיה ל- 20%, ערביי ישראל, לא ייהנו מזה?

שלמה מולה: מה זה המחשבה הזאת בכלל, לפגוע בערוץ 33?

שלמה מולה: לכן, בואו בכלל, התפישה שלנו צריכה להיות, צריך לראות את כל האזרחים במדינת ישראל שווים.

שלמה מולה: לא יכול להיות יהודים יותר, ערבים פחות, או דוברי שפה אחרת פחות.

שלמה מולה: צריך להשתדל שכל האזרחים יוכלו ליהנות.

שלמה מולה: לכן, התפישה והראייה צריכות להיות מקצועיות ואני חושב שהמחשבה צריכה להיות כך.

שלמה מולה: דבר נוסף, אני הייתי רוצה לשאול את ראש הממשלה, למה אתם לא מקציבים תקציב, אני יודע שאת המחשבה הזאת שיש רפורמה שמגיע וכו' וכו', אבל בסך-הכל, 700 מיליון שקל, מכל התקציבים המחולקים להסכמים קואליציוניים, לחריגים ולאחרים, 700 מיליון שקל לרשות השידור, גם הציבור היה נהנה יותר.

שלמה מולה: אבל לא נראה כך, זה לא נראה כך.

שלמה מולה: לכן, רשות השידור נמצאת איפה שהיא נמצאת.

שלמה מולה: אני חושב שהעלאת אגרה עוד פעם, זה ייפול על האזרחים וצריך להשתדל.

שלמה מולה: מי בסך-הכל צופה בערוץ 11?

שלמה מולה: רשות השידור ורשת ב', זה כאלה שנוסעים לעבודה, קמים בבוקר, נוסעים, רוצים לפחות ליהנות ממה שקורה בעולם ומעמד הביניים.

שלמה מולה: לכן לבוא ולפגוע או לבקש להגדיל גם את האגרה, אני חושב שזה דבר לא ראוי.

שלמה מולה: תודה רבה.

יואל חסון: תודה רבה, אני מודה לך.

יואל חסון: חברת הכנסת אורית זוארץ, בבקשה.

אורית זוארץ: כב' היושב-ראש, כב' ראש הממשלה.

אורית זוארץ: רק התייחסות לדבריו של אופיר אקוניס, אחד השרים אמר לניצן הורוביץ במפגש שהוא עדיין מתקן את הנזקים החברתיים שהותירה המדיניות הכלכלית בשנת 2003.

אופיר אקוניס: אני מוכן לקיים אתך Debate, בנושא המדיניות הכלכלית.

אורית זוארץ: אמר את זה שר בממשלה.

אופיר אקוניס: שר אנונימי?

אופיר אקוניס: אני לא יכול להתמודד עם שר אנונימי.

יואל חסון: תגידי מי זה השר.

אופיר אקוניס: נכון, תגידי.

אופיר אקוניס: לא יכול להתווכח עם אנשים אנונימיים, רק עם אנשים שעומדים מאחורי הדברים שלהם.

אורית זוארץ: אתה ציינת את הסוגיות הכלכליות, את התהליכים המאוד מאוד דרמטיים שהתחוללו במדינת ישראל, אבל לענייננו אנו.

אורית זוארץ: לגבי מקומה של רשות השידור בהוויה והשידור הציבורי, אין מחלוקת, כולנו תמימי דעים שרשות השידור והשידור הציבורי חייב לשרת את האינטרסים של מדינת ישראל ולא של ממשלת ישראל, אז מאחר וראש הממשלה העיר את הערתו, אני מוכנה להסתפק בזה.

אורית זוארץ: לגבי דבריו של המנכ"ל, ההתייעלות, הרפורמה של המערכת הארגונית, אין ספק שהסוגיה הזו חשובה ומשמעותית, היא תפנה משאבים לטובת התוכן והשידור הציבורי ואני מבקשת לחדד את הדברים שאמרו גם חבריי, מדינת ישראל היא מדינה שיש בה קבוצות, תרבויות, דתות שונות וצריך לתת מענה לכולם, גם למיעוטים במדינת ישראל והדמוקרטיה שלנו נבחנת בהתייחסות שלנו לקבוצות ולמיעוטים, גם דרך השידור הציבורי.

אורית זוארץ: אי-אפשר להדיר אותה מהמקומות האלה, כפי שהם מודרים בתחומים אחרים בחברה הישראלית ואם עושים רפורמה, אז צריך לתת את הדעת גם לסוגיה הזו.

אורית זוארץ: אני מדברת על ערבים – מוסלמים, נוצרים, דרוזים, עולים אתיופים ורוסים וקבוצות נוספות.

אורית זוארץ: ניתוק הפוליטיזציה מרשות השידור, כב' המנכ"ל, זה בידיים שלכם.

אורית זוארץ: אתם תקבלו החלטה האם אתם ממשיכים להתעסק ולבחוש בתוך המערכת הזו או לנתק אותה וללכת לכיוון של רפורמה, כפי שנעשה בחברות פרטיות, שיש דירקטוריון שמנהל אותה ויש את הצוות הפרופסיונאלי ותהליך קבלת ההחלטות נעשה בצורה מאוד מאוד ברורה ומוסדרת ושקופה.

אורית זוארץ: הדבר שחסר לי כאן ואני מפנה את השאלה לראש הממשלה ואולי למנכ"ל תהיה תשובה, על לוחות הזמנים לביצוע הרפורמה, עם כל הכבוד להשאיר את זה פתוח, אמורפי, בלי לוח זמנים ברור, בלי יעדים ובלי מטרות שהן קשורות ללוחות הזמנים וכמובן לתקציב, אנחנו לא נוכל להתקדם ולעבוד בשיטת הסלאמי, אנחנו כולנו יודעים לאן זה מוביל אותנו.

אורית זוארץ: תודה רבה.

יואל חסון: תודה רבה, אני מודה לך.

יואל חסון: חבר הכנסת מג'אדלה, בבקשה.

גאלב מג'אדלה: אדוני, יושב-ראש הוועדה, מכובדי ראש הממשלה, חבריי, חברי הכנסת, מוזמנים, מכובדים.

גאלב מג'אדלה: אין לי ספק שמבקר המדינה ייתן את דעתו לדו"ח הביקורת הפנימית והוא יעשה את זה על הצד הטוב ביותר ואנחנו, כחבר חדש שמצטרף, אני מניח שזה יקרה.

גאלב מג'אדלה: אבל אני מוכן לקחת הצעה, אדוני ראש הממשלה, של חבר הכנסת אקוניס, להפוך את 33 להסברה.

גאלב מג'אדלה: כדי להפוך אותו לערוץ הסברה, צריך שיהיה לישראל מה להסביר.

גאלב מג'אדלה: על אחת כמה וכמה למיעוטים.

אופיר אקוניס: יש.

גאלב מג'אדלה: אני לא ביקשתי תשובה, המדינה הזאת שלי היא כמו שלך.

אופיר אקוניס: אין ויכוח.

גאלב מג'אדלה: אני רק רוצה שלא בסוף נאכל את הדג המסריח וגם יגרשו אותנו מהעיר.

אורית זוארץ: אתה היית שר תרבות, אין לך מה להסביר?

אורית זוארץ: זה מאוד מפתיע, האמירות האלה.

גאלב מג'אדלה: אני רק אומר, אני רק  אומר.

גאלב מג'אדלה: את שואלת אותי שאלה, אני רק אומר, כדאי שיהיה לנו מה להסביר, ולכן אנחנו צריכים, כדי להסביר צריך שיהיו לנו תכנים.

גאלב מג'אדלה: אם אנחנו מוצאים תכנים, אז יהיה לנו מה להסביר, לכן אני אומר – החברים לא יודעים, שלוש שנים הערוץ של הטלוויזיה הערבית, שלוש שנים אין לו מנהל.

גאלב מג'אדלה: ערוץ הטלוויזיה בערבית, שלוש שנים מתנהל ללא מנהל.

גאלב מג'אדלה: אתה מכיר מערכת בישראל, שלוש שנים בלי מנהל?

גאלב מג'אדלה: ולכן אני בדעה שלך, אני מוכן שהוא יהיה כלי הסברה, אבל כדי שיהיה לנו להסביר, צריך לעשות דברים טובים וצריך שיהיה להם תכנים, כדי שנוכל להסביר ובכבוד גדול ונאמר לכל העולם, אנחנו שונים.

גאלב מג'אדלה: בואו תלמדו גם מאיתנו, הסברה טובה.

גאלב מג'אדלה: לא 20% אוכלוסייה, אלא 20% ועוד חרדים ועוד, זה הרבה, זה יותר מ- 50% מאוכלוסיית המדינה.

גאלב מג'אדלה: לכן אני מציע, אדוני ראש הממשלה, שבאמת תיקח את האתגר הזה, כממשלה, כמדיניות של ממשלה ואני מוכן ללכת על הצד החיובי ואני בטוח שלכך התכוונת.

גאלב מג'אדלה: זה חלק מהרפורמה.

גאלב מג'אדלה: מה, זה לא נעים לכם לשמוע שמדברים על דבר שהוא לא רמת אביב ג'?

גאלב מג'אדלה: זה חלק מהרפורמה, מה זה רפורמה?

גאלב מג'אדלה: רפורמה באה לתקן דברים שהם עובדתיים.

גאלב מג'אדלה: תודה רבה, אדוני היושב-ראש.

גאלב מג'אדלה: אני מתנצל שאני הולך.

יואל חסון: חברת הכנסת שמאלוב ברקוביץ', בבקשה.

יוליה שמאלוב-ברקוביץ: קודם כל, אני רוצה להתחיל בזה שאני חושבת שאנחנו חייבים התנצלות לירון דקל וכבר לא פעם כולנו, אני חושבת, אמרנו שיש להפריד את הרדיו מהטלוויזיה כי אנחנו יודעים יפה מאוד איך מתנהל רשת ב', איך מתנהל רדיו בכלל של רשות השידור.

יוליה שמאלוב-ברקוביץ: אני חושבת שמגיע להם שאפו, ואני לא מסכימה לצערי הרב עם חבריי מקדימה דווקא, בנושא של פוליטיזציה כי ברגע שאנחנו מדברים על פוליטיזציה, אנחנו לא מדברים באמת לעצם העניין של הרפורמה.

יוליה שמאלוב-ברקוביץ: אדוני, ראש הממשלה, כשמדבר המנכ"ל וכל דברי מנכ"ל הם ממש כאילו אנחנו פשוט צריכים לקום וללכת, הכל נפלא, הכל יפה, מבינים מצוין מה זה רשות השידור, מה מקומה.

יוליה שמאלוב-ברקוביץ: בפועל, הרפורמה הזאת, אם אני לא טועה, מתנהלת כבר כמה שנים.

יוליה שמאלוב-ברקוביץ: כל פעם אנחנו שומעים משהו, כל פעם אנחנו שומעים משהו, אות קטן שאו-טו-טו אנחנו הולכים לפתור אותו, ועכשיו אני רואה, אני אמנם לא מאמינה לדה-מרקר, אבל כתוב פה, אני חושבת שזה דה-מרקר, אני מקווה שאף אחד לא יאמין גם, שמעבר לחמישה ימי עבודה בשבוע, תמורת שקט, לי נראה קצת תמוה שרשות השידור צריכה לעבוד חמישה ימים.

יוליה שמאלוב-ברקוביץ: מכאן אני רוצה לעבור לנושא של ההסברה שמדברים.

יוליה שמאלוב-ברקוביץ: אני חושבת שפה כתוב שזה חוסך הרבה כסף, אז יכול להיות בגלל שהיתה הצלחה כל-כך טובה במונדיאל, אם רשות השידור תשדר פעם בארבע שנים, זה עוד יותר יחסוך כסף באמת.

יוליה שמאלוב-ברקוביץ: אז אני רוצה רגע לדבר על אותו הנושא שאנחנו מדברים על ערוץ ההסברה.

יוליה שמאלוב-ברקוביץ: אני לא חושבת שצריך לעשות ערוץ הסברה, אני חושבת שרשות השידור, שתעמוד באותם התנאים ותהיה אותה רשות כפי שמסביר אותה יפה מאוד מנכ"ל משרד ראש הממשלה, זאת צריכה להיות טלוויזיה שמשודרת לכל העולם.

יוליה שמאלוב-ברקוביץ: לעולם היהודי, לעולם הלא יהודי, זאת צריכה להיות טלוויזיה שאני, כאזרחית, הייתי רוצה לראות אותה ומייחלת שהיא תהיה קודם כל פה, ואחרי זה בחו"ל.

יוליה שמאלוב-ברקוביץ: ואז אני בעצם שואלת, כולם יודעים את דעתי שאני יצאתי ללא פחד לומר שהרפורמה הזאת ממשיכה וממשיכה וממשיכה ואני חושבת שיש לסגור את רשות השידור ומייד לפתוח רשות חדשה.

יוליה שמאלוב-ברקוביץ: 700 מיליון שקל זה המון כסף.

יוליה שמאלוב-ברקוביץ: זו הצעה פרטית, אני מקווה שיום אחד תהפוך לציבורית, אם הרפורמה לא תצא.

יוליה שמאלוב-ברקוביץ: אני חושבת ש- 800 מיליון שקל, אדוני ראש הממשלה, זה כסף שאפשר לעשות ערוץ שכשאתה משדר אותו, תוכניות, למשל אוכל, יוצא לך הריח של האוכל מהטלוויזיה.

יוליה שמאלוב-ברקוביץ: זה כל-כך הרבה כסף.

יוליה שמאלוב-ברקוביץ: ואני חוששת.

יוליה שמאלוב-ברקוביץ: אני חוששת שאנחנו עוד פעם הולכים, ואני רואה פה כל מיני דברים שכתובים בעקרונות ההסכם בין הרשות וברור לי לגמרי שזה כנראה ימשיך וימשיך עוד ועוד והאזרחים ממשיכים לשלם את האגרה ואני חושבת שהיה מן הראוי שמדינת ישראל תגיד לאזרחים – עד שלא תהא רפורמה, אל תשלמו.

יוליה שמאלוב-ברקוביץ: כמו למשל, כולם פה מדברים על גיור, אני רוצה להכניס נושא חדש – כביש 6. יש פקק, אני לא רוצה לשלם אגרה.

יוליה שמאלוב-ברקוביץ: זה צריך להיות כביש מהיר.

יוליה שמאלוב-ברקוביץ: אז למה אזרחים צריכים לשלם אגרה אם עד עכשיו, בשנים האחרונות, אנחנו לא צריכים לסגור את הרפורמה הזאת.

יוליה שמאלוב-ברקוביץ: ולכן, אני מבקשת דבר אחד היום מכאן, מעבר לכל נושא של הדו"חות הפנימיים, מעבר לזה כשיש עובד והוא בעצם הולך לים ולפי הדו"חות הפנימיים מדובר על זה שהוא עובד וזאת בעיני ההצהרה הגדולה, אני רוצה רק דבר אחד מכם, אדוני ראש הממשלה, תאריך סופי לרפורמה.

יוליה שמאלוב-ברקוביץ: אני מבקשת פה לדעת, שאם עד לתאריך X, Y, Z, הרפורמה לא תתבצע, מדינת ישראל מקבלת החלטה אחרת.

יוליה שמאלוב-ברקוביץ: אנחנו עושים הקפאת הליכים, סוגרים את הרשות ומקימים רשות חדשה, עם העובדים הנפלאים שיש ברשות השידור, כי אני מסכימה, אדוני המנכ"ל, שבאותם עשרה מיליון שקל שאתה עושה תוכן בלבד, במקום 200 מיליון, מה שאתם עושים, אתם עושים נפלא.

יוליה שמאלוב-ברקוביץ: לזכותכם ייאמר, כשאתם עושים משהו – זה טוב.

יוליה שמאלוב-ברקוביץ: רק שזה רק עשרה מיליון ולא 200.

יוליה שמאלוב-ברקוביץ: ולכן אני מבקשת תאריך שתתחייבו אליו ושכולם ידעו שיצא מכאן משהו פרקטי, שזה התאריך הסופי.

יוליה שמאלוב-ברקוביץ: תודה.

יואל חסון: חבר הכנסת שאמה, בבקשה.

כרמל שאמה-הכהן: תודה רבה, אדוני היושב-ראש, כב' ראש הממשלה, מנכ"ל משרדו.

כרמל שאמה-הכהן: אדוני היושב-ראש, אני הייתי ראשון הח"כים שהגעתי כאן לדיון ולא סתם אני ביקשתי כמעט אחרון לדבר כי טעיתי וחשבתי מה רוצים חברי הכנסת מראש הממשלה, לשאול אותו איזה אמירות מאוד חשובות ומיוחדות שמצריכות שראש הממשלה ומנכ"ל משרדו יבזבזו שעתיים לשבת כאן ולשמוע.

יואל חסון: למה יבזבזו?

יואל חסון: זו הוועדה לביקורת המדינה, זה רשות השידור זה השידור הציבורי, זה לא לבזבז בשום צורה.

יואל חסון: בכל אופן, אני אומר, ההערה הזאת היא הערה מיותרת, בעובדה במיוחד, ואת זה צריך לזכור.

יואל חסון: ראש הממשלה הוא כאן, לא בהיותו ראש הממשלה, אלא בהיותו השר הממונה על רשות השידור.

יואל חסון: אם ראש הממשלה לא היה השר הממונה, הייתי חוסך לו את הזמן.

יואל חסון: הוא ממונה על ביצוע חוק רשות השידור.

יואל חסון: לכן הוא כאן.

יואל חסון: אז כל ההקדמה הזאת מיותרת.

כרמל שאמה-הכהן: נכון.

כרמל שאמה-הכהן: אדוני היושב-ראש, זה נכון שראש הממשלה הוא גם השר הממונה על רשות השידור, אבל זה שאתה אומר ואתה מצביע על כובעו כאחראי על רשות השידור, הוא לרגע לא מפסיק להיות ראש ממשלה.

כרמל שאמה-הכהן: עדיין כל הדברים שהוא ומנכ"ל משרדו אמורים לטפל.

יואל חסון: הוא מינה את עצמו, אתה יודע.

כרמל שאמה-הכהן: סליחה, נתת לי את רשות הדיבור.

כרמל שאמה-הכהן: אני חושב שאני הקשבתי קשב רב לכל הדוברים.

כרמל שאמה-הכהן: לא שמעתי מה מהדברים הצריך נוכחות במשך שעתיים של ראש ממשלה ומנכ"ל משרדו, כאן בחדר.

כרמל שאמה-הכהן: לא שמעתי.

כרמל שאמה-הכהן: אני לא אומר שזה בזבוז.

מרינה סולודקין: לא שמעת את כולם.

כרמל שאמה-הכהן: נכון, מרינה.

כרמל שאמה-הכהן: אני רוצה להזכיר לכם, חבריי.

כרמל שאמה-הכהן: ראש הממשלה, מעבר לזה שהוא אחראי על רשות השידור, מטפל בדברים שהם הרבה יותר בוערים ושהרבה יותר מצריכים את התערבותו הישירה מאשר דו"ח ביקורת שאתם מדברים ולא שמעתי שום דבר נקודתי שדיברתם, לא שמעתי שום דבר שמצריך ממנו איזה התייחסות ישירה.

כרמל שאמה-הכהן: זאת דעתי.

כרמל שאמה-הכהן: אני חושב שהנוכחות של ראש הממשלה פה היתה מיותרת.

כרמל שאמה-הכהן: אני חושב שצריך להימנע מכך בעתיד.

כרמל שאמה-הכהן: אני הייתי מעדיף שבזמן הזה ראש הממשלה ואנשיו יעסקו בפתרונות של הדברים כמו מחירי הדיור, הרפורמות בתשתיות ובתחבורה, האיומים האסטרטגיים של מדינת ישראל, גלעד שליט והרבה דברים אחרים, מאשר לבזבז פה את הזמן ותסלחו לי אם אתם לא מסכימים אתי.

כרמל שאמה-הכהן: ועכשיו אני אומר למזכירות, זה לא בגלל שלא הסכמתם אתי, אני הולך.

יואל חסון: הוועדה לביקורת המדינה, חבר הכנסת שאמה, ואני מודה לך על הגנתך על הזמן של ראש הממשלה, הוועדה דנה בנושא רשות השידור וחובתה לדון, זה דיון המשך.

יואל חסון: ראש הממשלה נמצא כאן בהיותו השר הממונה.

יואל חסון: ראש הממשלה נמצא כאן בהיות העובדה שהוא צריך לתת תשובות לשאלות שנשאלו כאן, בין השאר על נושא של חשש, תחושה, וזה בסדר.

כרמל שאמה-הכהן: בגלל איזה שדר שאמר ברדיו?

כרמל שאמה-הכהן: באמת.

יואל חסון: הפוליטיזציה ברשות השידור, על פוליטיזציה ברשות השידור.

כרמל שאמה-הכהן: אם זה בכלל זה, אז הוא בטח לא צריך להיות כאן.

יואל חסון: לראש הממשלה יש זמן לענות על כל השאלות, על כל השאלות הקשות שעלו פה.

יואל חסון: ראש הממשלה בחר להיות פה.

יואל חסון: חוות הכנסת סולודקין, בבקשה.

מרינה סולודקין: קודם כל, אני מאחלת הצלחה לרפורמה ברשות השידור, אם יש משהו שמאחד את המגזרים שלנו, זה העצורים של הטלוויזיה והרדיו הציבוריים, וזה טוב מאוד.

מרינה סולודקין: טוב שאתם חתמתם את ההסכם עם העיתונאים, אבל מה שאני אומרת לכם, הסכם עם טכנאים, תכניסו לשם סוף סוף שרשת קליטת עלייה, אנשים יכולים לקנות בכל הארץ.

מרינה סולודקין: המדינה קטנה, אבל אני מקבלת כל הזמן מכתבים מאנשים שיש ערים שלא שומעים את רשת קליטת עלייה ברדיו.

מרינה סולודקין: אני חושבת עם כסף, עם טכנולוגיות, עם תכנים, אני מאוד מקווה שהעניין הזה, אנחנו יכולים לפתור.

מרינה סולודקין: דבר שני שאני רוצה לומר לכם, על ההסברה.

מרינה סולודקין: אי-אפשר לזלזל בעניין של ערוץ 33.

מרינה סולודקין: אני חושבת, צודקת היתה לימור לבנת שלפני יותר מחמש שנים, כשהיתה שרת התקשורת, חתמה שיהיו שני ערוצים, ערוץ ברוסית וערוץ בערבית.

מרינה סולודקין: ערוץ ברוסית, ערוץ 9 יש.

מרינה סולודקין: עם ערוץ בערבית אני לא יודעת, למה אנחנו כל-כך מאחרים, בגלל שזה לא לטובת המדינה.

מרינה סולודקין: אני מופיעה הרבה ב- BBC בגלל שעבדתי לפני הכנסת וגם עכשיו יש רשת Russia today, באנגלית.

בנימין נתניהו: BBC ברוסית?

מרינה סולודקין: BBC ברוסית ובאנגלית.

מרינה סולודקין: מה שאני אומרת, שכל ההופעות שלנו עם הסברה, אני מקבלת אחר-כך מכתבים מפקיסטן וממרוקו, מאוד מאוד ידידותיים.

מרינה סולודקין: אז למה מדינת ישראל לא משתמשת, לדבר בערבית ולדבר באנגלית וזה לא חצי שעה שיש עכשיו בערוץ הראשון, לדבר כל יום.

מרינה סולודקין: אנחנו צריכים להציג את עמדתנו ואני חושבת שהכסף זה לא העניין.

מרינה סולודקין: העולם צריך לשמוע מה אנחנו עושים ומי אנחנו, כדי שיבינו אותנו.

מרינה סולודקין: אז עוד פעם, הצלחה לרשות השידור.

מרינה סולודקין: תודה.

יואל חסון: תודה רבה, אני מודה לך.

יואל חסון: חבר הכנסת אורבך.

אורי אורבך: עד לא מזמן חשבתי שעיתונאים רוצים להיות פוליטיקאים, אבל עכשיו אנחנו רואים שהפוליטיקאים רוצים גם להיות עיתונאים.

אורי אורבך: הוא רוצה שערוץ 33 יהיה כזה, ושלא יתערבו או שכן יתערבו.

אורי אורבך: הוא מצהיר, ואדוני ראש הממשלה, בשבתו כראש הממשלה דווקא ולא כאחראי על ביצוע חוק רשות השידור, רשות השידור דבר מאוד פשוט, הרבה מעבר לעוד איזה דיון קטן בוועדה לביקורת המדינה.

אורי אורבך: אם רשות השידור תצליח, תמשיך את ההצלחה היפה של המונדיאל, באמת מגיעות ברכות על מבצע ההפקה של שידורי המונדיאל.

אורי אורבך: אבל תזכרו שזה לא הפקת מקור.

אורי אורבך: גם אם מדובר בספרדים, זה לא פריפריה.

אורי אורבך: זה משהו אחר.

אורי אורבך: יש לרשות השידור כוחות נפלאים לעשות דברים שבניגוד לערוצים המסחריים, אפשר גם לראות אותם קצת יותר לאט ולא בין פרסומת לפרסומת והבעיה העיקרית של השידור המסחרי זה לא המסחריות שלו, שידור מסחרי זה בסדר, זה שהוא ממוסחר.

אורי אורבך: ממוסחר זה לא מסחרי.

אורי אורבך: ממוסחר זה שהרבה יותר מדי דברים משועבדים לשיקולים המסחריים.

אורי אורבך: והשיקולים המסחריים בשנים האחרונות יותר גרועים מהשיקולים הפוליטיים.

אורי אורבך: אנחנו חייבים שידור ציבורי, ברדיו, בטלוויזיה, ואז ממילא, אם יהיה שידור חזק, יהיה שם גם את השידורים לעולם היהודי ולעולם הערבי ולכל מה שהנהלה טובה שיש לרשות השידור יכולה להשיג ולכן ממש זה הישג שהוא בהישג יד של הממשלה הזאת, אפשר בשנים הקרובות להשלים את הרפורמה הזאת, להעביר וק שיש לו משמעות היסטורית ולכן לא לראות בזה דבר של 700 מיליון או 800 מיליון, זה לא העניין.

אורי אורבך: אם אנחנו נהיה בלי שידור ציבורי, החברה והשידור והתקשורת והחופש שלנו, יהיו הרבה יותר עניים ולכן זה ראש הממשלה צריך לשבת על זה, גם אם הוא לא אחראי על חוק רשות השידור.

אורי אורבך: זאת רפורמה דרמטית, כשהיא תצליח, בעזרת השם.

אורי אורבך: ולכן, לשידור המסחרי והממוסחר, יש מספיק לוביסטים ונאמנים ודואגים ומתפרנסים, זה ערוץ שאנחנו נאמני הציבור שלו, אנחנו הלובי, חברי הכנסת, אנחנו הלובי של השידור הציבורי כי זה לא מפעל להפקת רווחים, זה טוב שיהיו גם רווחים, אבל זאת לא המטרה.

אורי אורבך: זהו מפעל להפקת תוכן.

אורי אורבך: תוכן.

אורי אורבך: גם תוכן מפסיד.

אורי אורבך: בשביל זה השידור ציבורי, מותר לו להפסיד.

אורי אורבך: הוא צריך להתנהל נכון, הוא צריך להתנהל בהגינות, ברפורמות מדויקות.

אורי אורבך: אבל המטרה שלו היא לא להרוויח כסף בשביל זה יש שידור מסחרי.

אורי אורבך: ולכן זה ממש צריך להיות קרב ואנחנו צריכים לתת גיבוי, לא משנה אם זה באמצעות חוק פרטי או חוקים ממשלתיים, זאת אומרת זה כן משנה כנראה, אבל הרפורמה הזאת צריכה סוף-סוף לצאת לדרך, כדי שיהיה לנו שידור ציבורי וכמובן תהיה עבודה לעובדים המוכשרים ואני מבקש ממש ממנכ"ל רשות השידור לנצל את המתנה שקיבלתם בדמות זה שיש מונדיאל בדיוק עכשיו, אבל שלקחתם נכון את המתנה הזאת ועשיתם עם זה, הראיתם לנו את היכולות שלכם, לא לחכות עכשיו ארבע שנים למונדיאל הבא, אלא לנצל את התנופה הזאת.

אורי אורבך: הוכחתם את היכולת שלכם ביכולת ההפקה וגם בתוכניות הנלוות, להמשיך את התנופה הזאת כי יש ציבור ענק ושקט, שהוא לא בעלים של שום תאגיד ושל שום חברה, שרוצה שידור ציבורי.

אורי אורבך: תנצלו את ההזדמנות.

יואל חסון: תודה, חבר הכנסת אורבך.

יואל חסון: אחרון חברי הכנסת המדברים, חבר הכנסת הורוביץ.

ניצן הורוביץ: כן, תודה.

ניצן הורוביץ: אני אמשיך במקום שחברי אורי אורבך הפסיק.

ניצן הורוביץ: בעניין הבחישות, אני רוצה לומר ואל תחשדו בי שאני תומך בממשלה, הממשלה הזו לא בוחשת יותר מקודמותיה.

ניצן הורוביץ: יש דבר הרבה יותר נחוץ לדבר עליו, זאת הרפורמה ואני אמשיך מהמקום שאורי הפסיק.

ניצן הורוביץ: יש פה רגע של חסד, איזה שהוא חלון הזדמנויות שכבר הרבה שנים לא היה, יש רפורמה שמתגבשת.

ניצן הורוביץ: אני רואה בנוכחות של ראש הממשלה כאן הבעת מחויבות לתמיכה בשידור הציבורי, להצלת השידור הציבורי ולהובלת הרפורמה.

ניצן הורוביץ: אני חושב שנכון גם לפנות לעובדים, גם אתם צד בעניין הזה.

ניצן הורוביץ: אני קורא ושומע על כל מיני דברים.

ניצן הורוביץ: אני מאמין שהעובדים על ארגוניהם היציגים, רוצים ברפורמה ורוצים לקדם אותה.

ניצן הורוביץ: באמת יש כאן הזדמנות, גם מבחינה ציבורית, ואתם יודעים היטב שבמשך שנים הרוח הציבורית לא היתה בעד רשות השידור, בין היתר בגלל אגרה, בגלל תוכן השידורים ודברים אחרים.

ניצן הורוביץ: יש עכשיו רוח גבית, לכו עם הרפורמה, שתפו פעולה וחבל ברגע האחרון לתקוע ולפוצץ את העניין, אני חושב שפה יכולה להיות התכנסות סביב השולחן הזה אפילו, כדי מכל הבחינות להניע את השידור הציבורי קדימה, יש לו חשיבות עצומה.

ניצן הורוביץ: אני, כמי שבא מהשידור המסחרי, מכיר את יתרונותיו של השידור המסחרי, אבל גם את פגמיו של השידור המסחרי ואני חושב שרשות השידור יכולה לתת דוגמה מצוינת ולעשות שידור ציבורי מצוין.

ניצן הורוביץ: יש שם אנשים מצוינים והרפורמה הזו בבסיסה היא טובה.

ניצן הורוביץ: אני חולק על דעתה של חברתי, יוליה שמאלוב ברקוביץ', הכסף הזה נחוץ, יש עובדים שצריך לשלם להם פיצויים, יש רפורמות שצריך לעשות, זה לא מוגזם.

ניצן הורוביץ: בהתחשב בהיקף המטלות של רשות השידור, זה לא רק טלוויזיה, זה גם ערוצי רדיו וערוצי רדיו מהמובילים בישראל.

ניצן הורוביץ: ולכן, הסכומים הם הגיוניים, המטרות הן הגיוניות.

ניצן הורוביץ: אני פונה לעובדים ולראש הממשלה, בשבועות הקרובים לגמור את הסיפור הזה.

ניצן הורוביץ: אני חושב, אני מניח שתסכימו אתי, כל הצדדים, לא יהיו עוד הרבה הזדמנויות כאלה.

ניצן הורוביץ: לא יהיו.

ניצן הורוביץ: זה הכל.

ניצן הורוביץ: תודה רבה.

יוליה שמאלוב-ברקוביץ: אני רוצה להגיב כי התייחסו אלי באופן אישי, אני יכולה להתייחס?

יואל חסון: לא, לא.

יואל חסון: אין זמן, אי-אפשר.

יוליה שמאלוב-ברקוביץ: חשוב לי מאוד להגיד, שלא יהיה פה מצב שגב' שמאלוב ברקוביץ' מתנגדת לרשות שידור או לשידור ציבורי.

יואל חסון: התייחסת, תודה רבה.

יואל חסון: אני מבקש לקראת סיכום, לפני התייחסות שלי וההתייחסות של ראש הממשלה, לסכם את הדיון, התייחסות של נציג מבקר המדינה, מר יובל חיו, בבקשה.

יובל חיו: אדוני ראש הממשלה, יושב-ראש הוועדה, אני אתייחס בקצרה.

יובל חיו: קודם כל, ביקש אותי מבקר המדינה להעביר את התנצלותו על כך שנבצר ממנו להיות נוכח פה היום.

יובל חיו: אנחנו למעשה מזה ארבע שנים עוסקים ברשות השידור לסירוגין, פורסם דו"ח שנתי לפני שלוש שנים על רשות השידור, שנתיים לאחר מכן ביצענו ביקורת מעקב על אותו דו"ח שפורסם.

יובל חיו: זה דו"ח שעסק במכלול של סוגיות מנהליות, ביניהן נוכחות של עובדים, עבודה נוספת, כוננויות, ימי חופשה, גודל הצוותים שמופעלים ברשות למול המשימות שיש ברשות.

יובל חיו: מערכת שלמה של היבטים שאנחנו עוסקים בהם בביקורות.

יובל חיו: בדיון שהתקיים פה בפברואר השנה, הודיע מבקר המדינה שאנחנו נמשיך את עבודת הביקורת והודיע למעשה על ביצוע ביקורת נוספת ברשות השידור.

יובל חיו: אנחנו כרגע נמצאים בביקורת הזו, בעיצומה.

יובל חיו: הביקורת הזו נעשית תוך שימת לב לרפורמה שמתקיימת.

יובל חיו: אנחנו ערניים לחלוטין לכל המהלכים ועוקבים אחריהם.

יובל חיו: יחד עם זאת, חשוב להבין שגם במהלך ביצוע של רפורמות, ובמיוחד כאשר הרפורמות מתמשכות, הביקורת בתחומים המנהליים נמשכת.

יובל חיו: דהיינו, מדובר עדיין במערכת שמבצעת פעילות ענפה, היא קולטת עובדים, היא מבצעת רכש, יש מכלול של פעילויות ולכן עבודת הביקורת הזו נעשית כרגע והממצאים שיועלו בה, הם יובאו בעת פרסום דו"ח מבקר המדינה ולא לפני כן.

יובל חיו: עד כאן, היושב-ראש.

יואל חסון: אנחנו, אתה זוכר שאנחנו בדיון הקודם התייחסנו לדו"חות הביקורת הפנימיים והעברנו את זה אליכם, מה הטיפול?

יובל חיו: אני מאוד מבקש שאנחנו ניצמד לנוהג, בזמן עבודת הביקורת, אנחנו נימנע מלפרט את הנושאים שבהם עוסקת הביקורת ואת הממצאים שעולים בה.

יואל חסון: מאה אחוז.

יואל חסון: אז אני רוצה לתת את התייחסותי לפני שנעביר לראש הממשלה את רשות הדיבור, להתייחסות שלו להערות חברי הכנסת והשאלות ולומר כמה דברים.

יואל חסון: אדוני ראש הממשלה, עמדת בצורה עיקשת ונחרצת על העניין הזה של אין שליטה ואין השפעה, לא על התכנים ולא על הדברים המהותיים ואין פוליטיזציה.

יואל חסון: אבל יש מה שנקרא מראית עין ומראית העין, כפי שהיא נראית היום, אדוני ראש הממשלה, היא שאנשי לשכתך ואתה כממונה, מייצרים ומשפיעים וגם אם לא במודע, גם אם זה בעובדה שאנשים שעובדים באותו גוף, יודעים שמי שמנהל ומי שקובע ומי שיכול לקבוע את עתידם ומי שיכול לקבוע את, גם עתידם האישי, המקצועי, ואחר, זה ראש הממשלה ואנשיו ולכן הם באופן טבעי, מרגישים אולי באופן שכל אחד אחר היה מרגיש, סוג של צורך לרצות וצורך שיהיה בסדר ושלא יהיו תלונות ושלא יהיו הערות, כי מה לעשות, ראש הממשלה הוא השר הממונה, המנכ"ל שלו הוא אדם שהוא המוציא והמביא בשמו בעניין הזה.

יואל חסון: יש כאן דיני אנשים ודיני כספים ודיני עתיד של כל אחד של מי שמעורב ברשות ולכן, אדוני ראש הממשלה, אני באמת רוצה שאולי תצליח להפיג את המתח ולתת את התחושה שאין פוליטיזציה ברשות השידור כי כפי שזה נראה היום, החשש, ואגב, אני מקבל את זה שהדברים האלה בוודאי גם היו בעבר, אבל אנחנו, ואתה אומר בכל מקום שאתה באת לתקן, אז הרעיון הוא איך אתה מתקן ואיך אתה יוצר מצב שאותם אנשים שהיום מנהלים את השידור הציבורי, לא ירגישו חשש ולא ירגישו שהם נמצאים תחת צילו הגדול והמשמעותי של ראש הממשלה ואנשיו ולכן צריכים לרצות אותו בכל עת.

יואל חסון: כי התחושה היום, שזה המצב ואת זה אני הייתי מבקש, זה מה שבאה הוועדה לביקורת המדינה בנוסף לדברים האחרים שכבר הועברו לטיפול המבקר, באה לוודא ולבדוק ולדעת שהשידור הציבורי יהיה עצמאי ולא מושפע.

יואל חסון: דבר שני, אני חושב, אדוני ראש הממשלה, שהדרך הטובה ביותר לבוא ולהוכיח שאתה מעוניין ורוצה בפיתוח וקידום ועצמאות השידור הציבורי, זה פשוט לקדם את חוק רשות השידור.

יואל חסון: או את החוק של נחמן שי, שהוא היה חוק של הממשלה הקודמת, מה שנקרא במערכת שלך יש זיכרון ארגוני לחוק הזה כי הממשלה ייצרה את החוק הזה, ותמכה בו במקור, או להביא חוק משלכם.

יואל חסון: אנחנו לא ניקח את זה אישית, חבר הכנסת שי.

נחמן שי: לא, ממש לא.

יואל חסון: אנחנו נשמח לתת את הקרדיט.

יואל חסון: אבל יש פה הזדמנות, אולי שלך, אדוני, פעם ראשונה, לייצר את ההפרדה ולנתק.

יואל חסון: כי בחוק הזה מדובר לחלוטין שמינוי בעלי התפקידים וכל מי שבפועל מנהל את השידור הציבורי, יוצא מידי הממשלה, יוצא מידי ראש הממשלה, יוצא מידי השרים הממונים.

יואל חסון: ואני חושב שזה מה שצריך לעשות כדי לייצר, אני חושב שהדרך הטובה ביותר שלך, אדוני ראש הממשלה, להוכיח שאתה לא מעוניין בהשפעה פוליטית על השידור הציבורי, זה לקדם את החוק הזה ולהגיד עכשיו שאתה מתכוון לקדם אותו.

יואל חסון: הייתי מבקש גם לקבל, וזה רק חלק מהסיכום של הוועדה, התייחסות לגבי לוח הזמנים לרפורמה ואנחנו נרצה לרשום את זה ולדעת שאתם קבעתם לעצמכם יעד שבו הרפורמה תצא לדרך.

יואל חסון: אנחנו נוטים, בוועדה לביקורת המדינה, לתת לוחות זמנים לממשלה ואני חייב להגיד שהממשלה מתייחסת ועובדת הרבה פעמים לפי לוחות הזמנים האלה, חוץ מעניין הפלשמורה, ובזה נטפל במועד אחר ואין עוד שאלות, אדוני, בבקשה.

מוטי שקלאר: אנחנו כביכול נאשמים בעבירה, חשוב לי להבהיר באופן הכי מדויק שאפשר, שלא רק, לפחות מאז שאני בתפקיד, אני יכול להעיד רק על עצמי, גם ראש הממשלה הקודם, גם ראש הממשלה הנוכחי, אני לא זוכר שקיבלתי טלפון או רמז או טלפון עקיף להתערב ב- Line up כזה או אחר.

מוטי שקלאר: כל מה שנאמר בשם שדר כזה או אחר, נראה לי מופרך לחלוטין, מה שאני יודע ויושב פה גם אריה שקד, יושב פה מנהל הרדיו, שהוא גם העורך הראשי של הרדיו, כך שגם בוא נאמר שגם האמת להקשר הזה.

יואל חסון: טוב, אני כמובן ציטטתי.

יואל חסון: אני אומר לך שזה מה שכתוב שחור על גבי עיתון.

יואל חסון: אדוני ראש הממשלה, בבקשה.

בנימין נתניהו: תודה, אדוני היושב-ראש, תודה לחברי הכנסת המשתתפים.

בנימין נתניהו: עלו פה ארבעה נושאים, אני רוצה להתייחס אליהם, במהירות.

בנימין נתניהו: קודם כל, האם הצורך בשידור הצורך.

בנימין נתניהו: המטרות המעשיות שלו, דנו בזה בצורה חלקית.

בנימין נתניהו: המשאבים והביקורת על ניהול המשאבים, באופן זיקת המשאבים ושאלת הפוליטיזציה.

בנימין נתניהו: לגבי הצורך, הצורך גדל משום שבעולם של תקשורת גלובאלית, אתמול כמה, כמעט מיליארד בני-אדם צפו במונדיאל, אז אמנם זה היה אירוע גלובאלי, מסוג לאומי שונה, אבל אין ספק שהגלובאליזציה מייצרת אתגר לכל תרבות לאומית ייחודית, מרדדת, תרתי משמע, מדללת, זהו לא איום, אם אתה מדינה מאוד גדולה ועם מאוד גדול.

בנימין נתניהו: אבל אם אתה עם קטן שחי בעצם על זהותו ועל מורשתו, זה איום של ממש ועל כן הצורך גדל, הוא לא קטן.

בנימין נתניהו: אני חושב שהוא בא לידי ביטוי בשני דברים.

בנימין נתניהו: אחד, היכולת שיהיה לך מקום אחד שמשקף את מדורת השבט, במקרה שלנו צריך להגיד שבטים אמנם אבל אני אומר שבט.

בנימין נתניהו: יש אתוס מאחד ויש גם שבטים וזה דבר חשוב.

בנימין נתניהו: אני לא הייתי מזלזל בזה, זה לא, יש מרחק עצום בין זה לבין, אני רואה למשל תוכניות ב- BBC, אמנם אתם אומרים תוכניות ב- BBC, על ההיסטוריה הבריטית, על חופי בריטניה, אני יודע מה?

בנימין נתניהו: ראיתי במהלך ה- Weekend הזה, הקרב בהייסטינגס, אז סנואו והבן שלו הלכו ועשו תוכנית מדהימה על הקרב בהייסטינגס.

בנימין נתניהו: אני לא חושב שזה היה נעשה במקום אחר, זה נעשה שם והסיור של החופים של בריטניה, זה לא נעשה במקום אחר, זה נעשה שם.

בנימין נתניהו: אותו הדבר רואים ב- PBS בארצות-הברית וכו'.

בנימין נתניהו: אז לא כולם רואים, אבל צריך שתהיה את האפשרות לראות.

בנימין נתניהו: קודם כל, לראות ולהכיר את המורשת הייחודית שלנו, דווקא בזמן שיש את הדילול הזה.

בנימין נתניהו: אני חושב שזה צורך עולה.

בנימין נתניהו: ויש עוד צורך, יש עוד צורך.

בנימין נתניהו: אי-אפשר לבוא בטענות, אפשר דרך אגב, צריך, מעת לעת, לבוא בטענות לשידור המסחרי, לא על רדידות, על רדידות יתר, על רדידות יתר, שזה, איך אומרים?

בנימין נתניהו: רדידות זה חלק מהמשוואה.

בנימין נתניהו: אבל זה לא משנה אם נבוא בטענות או לא, כי תנאי השוק יכתיבו שם את מה שהם יכתיבו.

בנימין נתניהו: אבל אנחנו כן יכולים למצוא לא רק ביטוי לערכים מסוימים, אלא גם ביטוי ערכי יותר.

בנימין נתניהו: ראיתי איזה פרסומת של, חייב להגיד לכם, פרסומת לא רעה שלכם, על עצמכם, אני אומר את זה למוטי, איך טלוויזיה מזן אחר, משהו כזה?

בנימין נתניהו: רואים את כל ה, מדבר, אלי זה מדבר.

בנימין נתניהו: אבל יש תוכניות שאני פשוט לא יכול לצפות בהן, במקומות אחרים.

בנימין נתניהו: אבל אני חושב שיש פה איזה שהוא מרכיב של עומק שיכול לבוא לידי ביטוי וצריך לבוא לידי ביטוי: אחד – ערכים לאומיים, גם עם ההיבטים, מה שנקרא, התת-שבטיים שלהם.

בנימין נתניהו: אבל מקום שיהיה ביטוי לדבר הזה, וביטוי יותר ערכי, יותר רציני, יותר רציני, דיון יותר רציני וזה קורה מעת לעת בשירות הציבורי, זה קורה שם יותר ממה שזה קורה בערוצים המסחריים, זאת עובדה.

בנימין נתניהו: ואת זה צריך לשמר ולחזק.

בנימין נתניהו: אז הצורך קיים.

בנימין נתניהו: עכשיו, לגבי המטרות המעשיות.

בנימין נתניהו: מה היה צריך להיות פה.

בנימין נתניהו: השידור הציבורי זה איזה, איך אומרים בעברית אוקסימורון?

בנימין נתניהו: לא, זה לא דבר והיפוכו, זה פשוט דבר שיש בו איזה שהיא, לא סתירה, אני לא חושב, זה לא אוקסימורון, זה פשוט דבר שהוא לא מדייק כרגע מה אנחנו זקוקים לו.

בנימין נתניהו: אנחנו זקוקים, הרי בעיית השידור הולכת ומשתנה במהירות ואנחנו עוברים לעולם שיהיה לך את זה פה, ביד.

בנימין נתניהו: כרגע זה ביד, בסוף זה יהיה, לא יודע אם זה יגיע למשקפיים, או לאן שזה יגיע.

בנימין נתניהו: אבל זה הולך ומשתנה במהירות.

בנימין נתניהו: הרעיון, פעם היה לך רוממה, משדרים, 100% צפייה, בטלוויזיה היתה, הטלוויזיה היתה בסלון, היה עליה תמיד גם עיזה בד קטן כזה, פולני כזה, או מרוקאי, לא חשוב, היה שם מין, מין, היה איזה מין מזבח קטן וכולם זבחו ערב ערב לשידור שבא מהאוראקל הזה, ברוממה, וזה כמובן איננו קיים היום.

בנימין נתניהו: יש לנו היום שינוי, מהפכה, כל-כך מהירה, שכל המבנה שתכף נדבר עליו, על המבנה, בכלל קיים, זה כבר פשוט מה שנקרא בלטינית אובסוליט, זה אובסוליט, אנחנו דנים בדבר שהוא כבר, איך אומרים אובסוליט?

בנימין נתניהו: זו מילה אחרת, התבלה כבר, התבלה ואינו.

בנימין נתניהו: התבלה.

בנימין נתניהו: היא לא שפה דלה, ב- 20,000 מילים בתנ"ך אמרו מה שלא אומרים היום.

בנימין נתניהו: זה כבר טכנולוגיה שהתבלתה ועולם שהשתנה והמשמעות של השינוי הזה, ואמר את זה אם אינני טועה אורי אורבך, הוא אמר – זה חייב להיות בהפקה בתוכן, תכנים מהסוג שאמרתי ולאו דווקא שידור.

בנימין נתניהו: השידור הוא נעשה משני, הוא השתנה במהלך הזמן.

בנימין נתניהו: אבל מה שרשות השידור יכולה לעשות, זה לייצר תוכן ששום מערכת אחרת לא מייצרת ויש לה כסף בשביל העניין הזה, אני תכף אגיע לעניין הכסף.

בנימין נתניהו: זה דבר ראשון שהיא יכולה לעשות.

בנימין נתניהו: יש לה דבר שני, שהיא יכולה לעשות, לדעתי, לא באופן ייחודי.

בנימין נתניהו: תוכן, לדעתי, באופן ייחודי, תוכן – באופן ייחודי.

בנימין נתניהו: אבל יש משהו אחר שהיא יכולה לעשות, שהוא לכאורה לא ייחודי, אבל נדמה לי שיש לה יתרון יחסי והיתרון היחסי שלה שיש לכם את קול ישראל, את ערוץ 1, מערך חדשות, מערך כתבים אדיר שפרוש, ואני מסתכל על מדינות אחרות, מה הן עושות?

בנימין נתניהו: אני מסתכל על מדינה כמו צרפת.

בנימין נתניהו: יש להם France 24.

בנימין נתניהו: אני מסתכל על France 24 אני לומד הרבה מאוד על צרפת.

בנימין נתניהו: אגב, יש שם גם ביקורת די נוקבת, על חברי, נשיא צרפת.

בנימין נתניהו: מאוד חריפה, ואני לומד על צרפת, לומד על התרבות שלהם, אני לומד על הספרות שלהם, אני לומד על המטבח שלהם, על האוכל, על הסרטים שהם עושים וזה גם מצד אחד, ערוץ קוסמופוליטי, אבל זה מאוד צרפתי, מאוד צרפתי.

בנימין נתניהו: אני חושב שזה עוזר לצרפת.

בנימין נתניהו: זה בצרפתית.

בנימין נתניהו: יש בצרפתית ויש באנגלית.

בנימין נתניהו: אז הם לוקחים את התקורה שיש להם, והם משדרים לכל העולם, כי אני יכול להיות, אני עכשיו יכול להיות בארצות-הברית, אני פותח France 24.

בנימין נתניהו: אני יכול להיות באירופה, אני פותח France 24, אני בישראל, אני פותח France 24.

בנימין נתניהו: אתם שואלים אותי, אפרופו הסברה, תעשו.

בנימין נתניהו: תראו, אם העולם היה מכיר אותנו כפי שאנחנו באמת, בלי לטייח.

נחמן שי: אין לנו אף ערוץ שיודע לעשות את זה.

יוליה שמאלוב-ברקוביץ: אבל רשות השידור טובה, זה צריכה להיות ההסברה.

בנימין נתניהו: תן לי.

בנימין נתניהו: אני אומר, נחמן, אבל אני רוצה רגע להסביר.

בנימין נתניהו: אני רוצה להסביר שיש לנו משאב גדול מאוד בערוץ השידור, וזה יכולת הפקת תוכניות סביב השעון, חדשות, מכל האמצעים שישנם, רק שאין לנו איפה, אנחנו לא משתמשים בזה.

בנימין נתניהו: אילו היינו עושים, הייתי אומר, עברית, אנגלית, אני לא מדבר על השפות האחרות, אם הייתי צריך לבחור שפה שלישית – ערבית.

בנימין נתניהו: ערבית, חד וחלק.

בנימין נתניהו: אם הייתי יכול לעשות, אני אומר, אם הייתם רוצים שינוי מבני, אחד, בית הפקות, לייצר את התוכניות על מה שנקרא, על דוד ודוד, על עמק האלה, בסדר?

בנימין נתניהו: מה, הם עושים הקרב בהייסטינגס, אפשר לעשות על עמק האלה וגם על הכרזת העצמאות.

בנימין נתניהו: אין.

בנימין נתניהו: זאת אומרת, יש המון תכנים שאתה יכול לעשות, שצריכים לעשות אותם, זה בתחום התכנים.

בנימין נתניהו: הדבר השני – בתחום החדשות השוטף.

בנימין נתניהו: בתחום החדשות השוטף, הזדמנות אדירה.

בנימין נתניהו: זה מחייב שינויים מאוד מאוד מאוד רציניים, מאוד רציניים.

בנימין נתניהו: ואגב, זה, אני אגע בסוף לגבי השאלה של איך מייצרים את השינוי הזה, אבל אני רוצה לגעת, כלומר, אם הייתי צריך לחלק, מה הייתי רוצה שהערוץ הציבורי יעשה, השידור הציבורי, במירכאות, מה הייתי רוצה שהוא יעשה?

בנימין נתניהו: תכנים ייחודיים ערכיים, נקרא להם לאומיים, אבל זה אמירה שהיא לא מספיק מפורטת, אבל הכוונה ברורה – ערכיים, מצד אחד, ותחנת חדשות במולטי-מדיה, ברמה העולמית, בעברית, אבל בעברית זה מקומי, באנגלית, ובערבית.

בנימין נתניהו: אלה הייתי אומר, זה החלוקה של המטרות.

בנימין נתניהו: עכשיו, משאבים.

בנימין נתניהו: יש לנו משאבים לזה, יש לנו משאבים, רק שהמשאבים נבלעים במבנה ארכאי, זו המילה, אגב, הנכונה, במבנה ארכאי, במבנה שסופח כספים, הוא לא אשמה של אף אחד, אף אחד מהעובדים, יש שם עובדים נהדרים.

בנימין נתניהו: אבל המבנה יכול לשבש כל גוף.

בנימין נתניהו: זה קרה להרבה גופים, זה קרה גם ברשות השידור.

בנימין נתניהו: אנחנו באים לתקן את זה.

בנימין נתניהו: הביקורות של מבקר המדינה הן קודם כל תוצאה של המבנה הארכאי הזה, על כל הבזבוזים והעיוותים שהוא מייצר ועכשיו צריך לשנות את זה.

בנימין נתניהו: איך משנים את זה?

בנימין נתניהו: קודם כל, המרכיב הגדול ביותר של העלות היתרה זה כוח-אדם.

בנימין נתניהו: ויש עלות להיפטר מהעלות הזאת, שאני מכיר את זה כבר מאין ספור רפורמות שעשינו, אבל מוכרחים לעבור, מוכרחים להתגבר על הדבשת הזאת, אחרת אי-אפשר להתקדם.

בנימין נתניהו: עכשיו אנחנו הולכים להפחית 700 עובדים, אני לא אגיד לכם שמה שנשאר זה הכי יעיל, כן?

בנימין נתניהו: זה היה 1,300.

בנימין נתניהו: זה לא הדבר הכי יעיל.

בנימין נתניהו: אבל זה הרבה יותר יעיל.

בנימין נתניהו: 1,300 זה הרבה יותר יעיל מ- 2,000.

בנימין נתניהו: 700 איש יפרשו, יש עלות לפרישה ואנחנו, שאלתם מתי זה יתממש, אנחנו בחודש הקרוב, אני מקווה, ניכנס, נשלים את המשא ומתן עם ועד הטכנאים.

בנימין נתניהו: זה תלוי בוועד וזה תלוי גם בעופר, ביחסי הגומלין.

בנימין נתניהו: אבל אנחנו נציב דד-ליין של כמה חודשים, זה לא יסתיים, אז יש אופציות אחרות ותודה לך, יוליה, שהשמעת את אחת האופציות, אבל אי-אפשר, אי-אפשר, לא נוכל להציל את רשות השידור אם לא נעשה זאת.

יואל חסון: אז כמה זמן אתה נותן באמת לעניין הזה?

בנימין נתניהו: כמה חודשים.

יואל חסון: שישה חודשים?

יואל חסון: חמישה חודשים?

בנימין נתניהו: תראה, כמה חודשים זה לא כמה שנים.

יוליה שמאלוב-ברקוביץ: כמה חודשים זה יכול להיות 24, 36.

בנימין נתניהו: לא לא, לא כמה שנים.

בנימין נתניהו: זה לא.

בנימין נתניהו: אני רוצה להשלים את המשא ומתן הזה, עם ועד הטכנאים, אבל אני רוצה לחזור וליהנות, במקרה שלא יושלם, ליהנות מהתמיכה, שאני רואה פה פה דרך אגב די רחבה, מתמיכת חברי הכנסת והבית, למהלכים שנצטרך לעשות אם זה לא יושלם.

יוליה שמאלוב-ברקוביץ: אבל אני רוצה, אתה בא ואומר – תעריך, אז הדברים יהיו הרבה יותר ברורים.

יואל חסון: יוליה, אי-אפשר להפריע לראש הממשלה.

בנימין נתניהו: גם תאריך וגם תוצאה?

בנימין נתניהו: אנחנו צריכים, האמת היא שבלי זה, כל מה שנדבר עליו, יהיה כבר, ראיתי שהרבה פעמים דיברו על דברים, אני אומר לכם ממקומות אחרים, אני מבין שיש כל מיני תפישות לגבי דברים שעשינו כאן, אבל דיברו המון שנים על המון דברים, על המון שינויים שצריך לעשות וכל הזמן אומרים – צריך לעשות, צריך לעשות, צריך לעשות.

בנימין נתניהו: בסוף, כשאתה בא לעשות, אתה חייב לחתוך והדבר היחיד שאני גיליתי שעובד, בסוף, זה הנכונות לחקיקה חזקה, דראסטית.

בנימין נתניהו: בלי זה, שום דבר לא עבד ולכן בסוף זה יחזור אליכם.

בנימין נתניהו: כל השאלה הזאת יכולה, עשויה, לחזור אליכם וזה אני אומר לכם משום שמניסיוני, שום רפורמה אמיתית שהובלנו, שהיתה באמת קשה, אחרת זה מתבצע מאליו, אינה באה בלי היכולת לבוא ולהגיד – רבותיי, אנחנו הולכים על זה, אם צריך אנחנו מחוקקים את זה, וכשיש לך רוב לעשות את זה ואני מקווה שלא נידרש לזה.

בנימין נתניהו: אני מאוד מקווה שלא נגיע לזה.

יואל חסון: מה עם חוק רשות השידור?

בנימין נתניהו: אני מגיע לזה עכשיו, כן.

בנימין נתניהו: אגב, השינויים זה לא רק לחסוך באמצעות כוח-אדם, אנחנו לוקחים את הכסף, אנחנו לא מקצצים את התקציב, אנחנו מייעלים אותו.

בנימין נתניהו: אנחנו לוקחים את הכסף, כרגע לפרישה, אבל     אחר-כך נצטרך לשים את זה בטכנולוגיה חדשה לגמרי, התחלנו בזה עכשיו.

בנימין נתניהו: HD זה חלק קטן, אנחנו נצטרך לעשות טכנולוגיה חדשה, זה הדברים האחרים שיצטרכו לבוא.

בנימין נתניהו: אמרתי לכם, זה יגיע לאייפון ולאייפד זה מגיע לשם, במהירות עצומה, זה שם.

בנימין נתניהו: אנחנו בפיגור של שנות אור, אולי בחרתי את מילותי כאן באמת בדיוק.

בנימין נתניהו: אנחנו ממש חייבים לסגור את הפער הזה.

בנימין נתניהו: תזכרו את שתי המטרות שהגדרתי, שאחת מהן, אני חושב שאנחנו בדרך לעשות, הראשונה, את החדשות עוד לא קידמנו.

בנימין נתניהו: אבל המשאבים צריכים, אנחנו לא מצמצמים את המשאבים, אנחנו פשוט מפנים אותם לדברים שחייבים לעשות כי השירות הציבורי הוא דרוש, הוא דרוש, הוא לא איזה אופציה.

בנימין נתניהו: עכשיו לגבי השאלה של הפוליטיזציה.

בנימין נתניהו: אני רוצה להגיד, אני רוצה לחלוק עליכם מן הקצה אל הקצה.

בנימין נתניהו: אני חושב שהעובדה שאין שר ממונה שעוסק בזה כל הזמן, אלא ראש ממשלה שמוריד את זה בדרגים מקצועיים, זה הדבר הכי טוב שקורה לרשות השידור, הרבה הרבה שנים.

בנימין נתניהו: ואתם יכולים לראות מה קורה, נתתי הנחיה לאייל, זה מה שאני מבקש לעשות, לקדם את השינויים המבניים והשינויים המשאביים האלו והוא מבצע את זה, באופן מקצועי לגמרי ויש התקדמות, אתם רואים את זה.

בנימין נתניהו: אני חלילה לא בא בטענות ליולי, שעשה עבודה נאמנה, אבל בסוף, דווקא העוצמה של משרד ראש הממשלה, עם העוצמה של מנכ"ל משרד ראש הממשלה, שמביא הרבה דברים, זה נותן יכולת לבצע את הדבר הזה ואני מתכוון לבצע את זה.

יואל חסון: זה נותן גם השפעה.

בנימין נתניהו: לכאורה, אני יכול להגיד לך, אני, הלוואי שהייתי נוכח באפקטים שאתה מדבר עליהם, אבל אני אומר את זה בלשון סגי נהור.

בנימין נתניהו: אני חושב שהאנשים המקצוענים, והאנשים הם לא, אף אחד שם לא, אין שם בובות וגם אף אחד לא מנסה למשוך בחוטים וגם לא מושכים בחוטים.

בנימין נתניהו: אבל אני רוצה להגיד יותר מזה.

בנימין נתניהו: אני לא רואה דרך אחרת, בלי, וזה אני אומר לך, אין אפשרות להעביר את זה, בלי המעורבות שלי, הליווי שלי.

בנימין נתניהו: מה יקרה אחרי שנעביר את זה?

בנימין נתניהו: בסדר, אלוהים גדול, אנחנו יכולים לעשות, גם עשינו את זה במשרדים אחרים.

בנימין נתניהו: יש איזה משרד מסוים שאני כל הזמן אמרתי, גם בקדנציה הראשונה שלי וזה הולך ומתממש עכשיו, בקדנציה השנייה, ההצלחה תהיה בהיעלמות המשרד.

נחמן שי: היעלמות המשרד או היעלמות השרים.

שלמה מולה: בינתיים יש יותר מדי משרדים, ראש הממשלה.

בנימין נתניהו: זה נכון.

בנימין נתניהו: אבל אני רוצה עדיין לייתר מעורבות בעת הנכונה ולא לשים מעורבות שגויה.

בנימין נתניהו: אני רוצה להגיד לכם משהו, יש לנו מחשבה, אנחנו צריכים מאוד להיזהר לא ליצור ועד מנהל שלא יוכל לנהל.

בנימין נתניהו: אנחנו צריכים כוח אקזקוטיבי ולא כוח שיפוטי.

בנימין נתניהו: אני אומר לכם, אנחנו צריכים, זה דיסציפלינה אחרת.

בנימין נתניהו: דיסציפלינה של קביעת מטרות ותמיד כשאתה קובע משהו, תמיד אתה משלם מכאן או משלם מכאן, זה תמיד כך.

בנימין נתניהו: משלם במחיר של ההחלטה, מחיר ההחלטה תמיד משפיע על המחליטים.

בנימין נתניהו: אחרת אין מחיר, החלטות שאין להן מחיר, קל מאוד לקבל אבל בשביל זה אתה לא צריך אף אחד.

בנימין נתניהו: אז ההחלטות מהסוג שאנחנו מדברים עליהן, צריך גם מנהל שיבצע.

בנימין נתניהו: אנחנו הרחקנו, כרגע, לשלב הקיים, אנחנו הרחקנו את המגע הפוליטי הישיר על-ידי קביעת ועדת איתור שממנה את הוועד המנהל ומורידה אותו בעצם, גם מקטינה אותו, מכמה זה היה?

בנימין נתניהו: מ- 30 ומשהו.

בנימין נתניהו: אבל גם זה טוב.

בנימין נתניהו: אבל הדבר העיקרי בעיני הוא, אני רוצה להמשיך להוביל את זה, להשלים את היעדים כפי שתיארתי אותם כאן ואני לא חושב, אני חושב שבלי ההתערבות שלי ושל מנכ"ל משרדי, זה פשוט לא יתבצע.

בנימין נתניהו: ואז נבוא ונדון או בעוד 12 שנה הכנסת, חבר הכנסת הבכיר, שר לשעבר, הבכיר, שערו ילבין וישאל – מה קרה?

בנימין נתניהו: למה לא קרה?

בנימין נתניהו: אני אומר לכם, אם אנחנו לא נוביל את זה, אני אומר את זה בלי צניעות מדומה, אני אומר לכם, בלי זה, זה פשוט לא יתבצע.

בנימין נתניהו: עם זה, זה גם מאוד קשה.

בנימין נתניהו: ואני לא יודע, אני לא רוצה להבטיח לכם שום דבר, אני התוויתי כאן שני צירים, במקרה דיברתי עם חבר הכנסת שי כמה פעמים על אחד מהם, על כמה מהם, אבל זה קשה, זה לא קל.

בנימין נתניהו: אבל יש תנאים, תנאי סף הכרחיים.

בנימין נתניהו: מוכרחים להשלים את המשא ומתן, התקדמנו יפה מאוד עם העיתונאים, אני חושב שאייל עושה עבודה יוצאת מן הכלל.

בנימין נתניהו: עכשיו אני רוצה לגמור עם הטכנאים, אחר-כך אנחנו צריכים לראות איך אנחנו רוכבים לשתי המטרות הבסיסיות האלה, של בית הפקות ולראות אם אנחנו יכולים באמת ברשות השידור לעשות את השינוי הזה של, נקרא לזה ישראל 24.

בנימין נתניהו: אגב, מישהו יעשה את זה, שיהיה לכם ברור.

בנימין נתניהו: יש פה לדעתי גם צורך עולמי.

בנימין נתניהו: אבל אני חושב שיש כאן יתרון יחסית ברשות השידור, בגלל המשאבים החדשותיים הגדולים שיש, שעומדים לרשותו ואנשים מאוד טובים ומאוד מנוסים.

בנימין נתניהו: אני לא יודע, אתם בבוקר פותחים את הרדיו, נכון?

בנימין נתניהו: יש כל מיני ערוצי רדיו, אני לא רוצה להגיד כלום, לא.

בנימין נתניהו: לא משנה, אתם לא פותחים רדיו מקומי, אולי כן.

בנימין נתניהו: לא יודע.

בנימין נתניהו: אני לא רוצה להסתבך.

בנימין נתניהו: הסתבכנו.

בנימין נתניהו: אבל שירותי חדשות האלה, שירותי החדשות האלה הם מאוד מאוד טובים, הם מאוד עצמאיים, הם מאוד אמינים.

בנימין נתניהו: יש להם אמינות, יש להם מקצועיות, והם טובים מאוד.

בנימין נתניהו: לדעתי, אפשר היה את זה למנף לרמה של העולם ואנחנו פשוט יושבים על משאב שהוא כבוש, כבוש ולא מנוצל ואני מקווה לשנות את זה.

בנימין נתניהו: בכל מקרה, הממשלה תתווה את דרכה.

בנימין נתניהו: הממשלה תתווה את דרכה.

יואל חסון: התייחסות לחוק רשות השידור, מה ההתייחסות שלך?

בנימין נתניהו: אנחנו נביא את הגרסה שלנו.

בנימין נתניהו: רציתי להשתמש בהזדמנות הזאת להגיד לכם, למה אנחנו מכוונים מה אנחנו רוצים להשיג ואני חושב שזה דבר מעשי.

בנימין נתניהו: תמיד אפשר לבוא ולהגיד – בואו נסגור את השאלטר.

בנימין נתניהו: אבל כל עוד יש לנו אפשרות להגיע להבנה עם העובדים ולהגיע לשינויים מבניים אמיתיים, אני חושב שזו הברירה העדיפה.

בנימין נתניהו: אגב, זה נכון לא רק לגבי רשות השידור.

בנימין נתניהו: ואני מאוד מודה לכם על הערותיכם.

יואל חסון: אני רוצה לשאול אותך שאלה שלא התייחסת אליה.

יואל חסון: אחת השאלות זה היה הנושא של בעלי תפקידים והעובדה שהיום לא מינו, מיניתם יושב-ראש שהיה דובר שלך, בסדר גמור, הוא מונה.

יואל חסון: אבל יש חבר מליאה, חברי מליאה, חברי ועד מליאה, כל הדברים האלה עדיין ריקים.

יואל חסון: איפה זה עומד?

בנימין נתניהו: אני חושב שאמיר גילת הוא מינוי מצוין, הוא פשוט אדם רציני, הוא לא אדם קטנוני, הוא גם לא היה דובר פוליטי שלי.

בנימין נתניהו: אני מציע שאולי חלק מכם מכירים אותו, הוא איש מקצוע, איש עם אמינות גבוהה מאוד ואיש שמחויב, אני חושב, לשינויים, לא חושב, אני בטוח, לשינויים שאנחנו מדברים עליהם כאן וזה בעיני הדבר החשוב ואני מקווה לרתום את כל המערכת לשינוים האלה.

בנימין נתניהו: צריך קודם כל להתוות את החזון הזה ולנסות להדביק את כולם בו, זה לא דבר של מה בכך.

יואל חסון: מתי תמלאו את המכסות של בעלי התפקידים?

בנימין נתניהו: בקרוב, בקרוב מאוד.

בנימין נתניהו: יש תהליכים של מינויים, הם מוכרים לכם.

בנימין נתניהו: כשמנסים למנות, דברים נופלים, אתה מנסה עוד פעם, אחרים נופלים, זה סיפור.

יואל חסון: טוב, אדוני.

יוליה שמאלוב-ברקוביץ: לא, סליחה, סליחה, אדוני היושב-ראש, אני רוצה לשאול.

יוליה שמאלוב-ברקוביץ: כשאומרים כמה חודשים, אדוני ראש הממשלה, אתה יכול להגיד טווח של כמה חודשים?

בנימין נתניהו: אייל, יש לך הערכה?

בנימין נתניהו: אתה על ההגה.

יואל חסון: ארבעה חודשים?

יואל חסון: חמישה חודשים?

יוליה שמאלוב-ברקוביץ: אני פשוט חושבת שאני עוזרת בדרך הזאת לרפורמה.

אייל גבאי: אדוני ראש הממשלה, יושב-ראש הוועדה, חברי הכנסת, יושבים כאן מי שמנהלים את המשא ומתן  ובסופו של דבר זה ההנהלה והממונה על השכר.

אייל גבאי: הסוגיות שפתוחות הן מועטות.

אייל גבאי: כמו שאתם אמרתם, כל הגורמים מסביב לשולחן צריכים להחליט אם הולכים על זה ביחד או לא.

אייל גבאי: אני חושב שההחלטה היא קרובה, זה מספר חודשים בודדים, חודשיים-שלושה.

אייל גבאי: אם המסקנה של הצדדים תהיה שלא הולכים על זה ביחד, אז כמו שראש הממשלה אמר, דרך חדשה, כיוונים אחרים, יכולים להיות צעדים מהסוג שחברת הכנסת שמאלוב הציעה.

אייל גבאי: אני כולי תקווה ואני מאמין ממה שאני נוכח כאן עד היום, שזאת לא הכוונה של כולם.

אייל גבאי: זה כמו דילמת האסיר, אפשר בטעות להגיע לשם גם אם לא מתכוונים ואני כולי תקווה שבדחיפה שלנו, בסיוע הגורמים שמנהלים את המשא ומתן, זו תהיה הבשורה תוך מספר חודשים שאמרתי.

אייל גבאי: לא תהיה – כמו שראש הממשלה אמר, יש אלטרנטיבות.

יואל חסון: ברשות ראש הממשלה אני אסכם את הדיון בשם הוועדה לביקורת המדינה, אני מבקש.

יואל חסון: אז קודם כל הוועדה לביקורת המדינה מודה לראש הממשלה על השתתפותו ועל הדיון החשוב הזה בנושא השידור הציבורי, רשות השידור וכל ההשפעות הרלוונטיות.

יואל חסון: דבריו של ראש הממשלה ושל מנכ"ל משרד ראש הממשלה התוו למעשה את ההתייחסות לכל השאלות שהועלו כאן על-ידי חברי הוועדה ועל-ידי כיושב-ראש הוועדה.

יואל חסון: אני חושב שהזמן שהוגדר, הוגדרו פה כמה דברים שאני מרשה לעצמי לאמץ את זה בתור החלטת הוועדה לביקורת המדינה: שבסדר גודל של ארבעה חודשים יוחלט האם תצא רפורמה לדרך או תיחתם רפורמה ותצא לדרך או מצד שני, תהיה אופציה אחרת.

יואל חסון: הגדרתם לוח זמנים לדבר הזה, לוח הזמנים הזה הוא ארבעה חודשים, אני מאוד מקווה שתצא הרפורמה לדרך.

יואל חסון: ראש הממשלה, התייחסת לנושא חוק רשות השידור שאתם תביאו גרסה משלכם, אני חושב שהדבר הנכון זה שבאמת תעבירו את חוק רשות השידור ותיצרו את ההפרדה הזאת בין הדרג או בין הביצוע הפוליטי לבין עצמאות רשות השידור ורשות השידור בכלל, אני חושב שזה צורך לאומי.

יואל חסון: זה בדיוק צורך לאומי כי הרפורמה עלולה לא לעבוד בגלל שלא תהיה עצמאות לגופי השידור בכל הרמות ולכן השלב הבא לדעתי, הוא לקדם את הצעת החוק.

יואל חסון: אני מקווה שבאותו סדר גודל של ארבעה חודשים שבו תגבשו את הרפורמה, גם או שתקבלו ותצביעו בעד הצעת החוק של חבר הכנסת שי, או מצד שני, תביאו הצעת חוק זהה מצדכם.

יואל חסון: אני חושב שזה הדבר הנכון, כדי להסיר את מראית העין שהיתה קיימת ואני מקווה שהיא תוסר, של השפעה פוליטית, של לחץ פוליטי, של מרות פוליטית שקיימת היום על השידור הציבורי ואת הדבר הזה צריך לשחרר.

יואל חסון: אני מודה לך על ההשתתפות, מודה לכולכם.

בנימין נתניהו: תודה רבה.

בנימין נתניהו: תודה לכם.